(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΑ΄

Δευτέρα 4 Σεπτεμβρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Ν. Μηταράκη και Θ. Φορτσάκη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Παιδείας, Έρευνας και Θρησκευμάτων:, σελ.   
 i. σχετικά με τη λήψη μέτρων για την αντιμετώπιση επειγουσών αναγκών στα σχολεία των Δήμων Αχαρνών και Φυλής, σελ.   
 ii. με θέμα: «Δάνειο ύψους 138 εκατ. ευρώ από την Ευρωπαϊκή Τράπεζα Επενδύσεων (ΕΤΕ) για την κατασκευή και ανακαίνιση κτηρίων και εγκαταστάσεων σε ΑΕΙ», σελ.   
 β) Προς τον Υπουργό Υγείας:  
 i. σχετικά με την κάλυψη των υπηρεσιακών αναγκών του Τμήματος Πυρηνικής Ιατρικής του Γενικού Νοσοκομείου Καβάλας, σελ.   
 ii. σχετικά με τη σύσταση Ογκολογικής Κλινικής στο Γενικό Νοσοκομείο Δράμας, σελ.   
 iii. με θέμα: «Προβλήματα στη λειτουργία του Νοσοκομείου Λήμνου», σελ.   
 iv. σχετικά με τη μη καταβολή δεδουλευμένων των εργαζομένων της εταιρείας «ΣΥΚΑΣ ΔΗΜΗΤΡΙΟΣ & ΣΙΑ Ε.Ε.» στο Πανεπιστημιακό Γενικό Νοσοκομείο Λάρισας, σελ.   
 v. με θέμα: «Απουσία μηχανισμού ελέγχου και αξιολόγησης της αναγκαιότητας διακομιδών, πλωτών διακομιδών και αεροδιακομιδών του ΕΚΑΒ», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση Εκθέσεως Διαρκούς Επιτροπής:

Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις», σελ.

ΠΡΟΕΔΡΕΥΩΝ

ΓΕΩΡΓΙΑΔΗΣ Μ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΓΕΩΡΓΙΑΔΗΣ Μ. , σελ.  
  
Β. Επί των επικαίρων ερωτήσεων:  
ΓΑΒΡΟΓΛΟΥ Κ. , σελ.  
ΓΚΙΟΚΑΣ Ι. , σελ.  
ΚΥΡΙΑΖΙΔΗΣ Δ. , σελ.  
ΛΑΜΠΡΟΥΛΗΣ Γ. , σελ.  
ΜΠΑΡΓΙΩΤΑΣ Κ. , σελ.  
ΠΑΝΑΓΙΩΤΟΠΟΥΛΟΣ Ν. , σελ.  
ΠΟΛΑΚΗΣ Π. , σελ.  
ΣΤΥΛΙΟΣ Γ. , σελ.  
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΑ΄

Δευτέρα 4 Σεπτεμβρίου 2017

Αθήνα, σήμερα στις 4 Σεπτεμβρίου 2017, ημέρα Δευτέρα και ώρα 18.03΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Θ΄ Αντιπροέδρου αυτής κ. **ΜΑΡΙΟΥ ΓΕΩΡΓΙΑΔΗ**.

**ΠΡΟΕΔΡΕΥΩΝ (Μάριος Γεωργιάδης):** Κυρίες και κύριοι συνάδελφοι, καλησπέρα σε όλους, καλή εβδομάδα. Αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθούν επτά επίκαιρες ερωτήσεις απόψε.

Θα συζητηθεί η τρίτη με αριθμό 1359/29-8-2017 επίκαιρη ερώτηση πρώτου κύκλου του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Παιδείας, Έρευνας και Θρησκευμάτων,σχετικά με τη λήψη μέτρων για την αντιμετώπιση επειγουσών αναγκών στα σχολεία των Δήμων Αχαρνών και Φυλής.

Κύριε Γκιόκα, έχετε τον λόγο για δυο λεπτά για την πρωτολογία σας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, η επίκαιρη ερώτηση που συζητάμε σήμερα, αφορά τα προβλήματα των σχολείων στους Δήμους Αχαρνών και Φυλής εν όψει και της νέας σχολικής χρονιάς. Είναι προβλήματα που έχουν να κάνουν και με ελλείψεις προσωπικού και με έλλειψη υλικοτεχνικής υποδομής.

Είναι χαρακτηριστικό ότι αρκετά σχολεία χρησιμοποιούν για τις ανάγκες στέγασής τους αίθουσες προκάτ όπως για παράδειγμα το 19ο Δημοτικό Σχολείο Αχαρνών και το 28ο Δημοτικό Σχολείο Αχαρνών. Βεβαίως παρόμοια προβλήματα αντιμετωπίζουν δεκάδες σχολεία στην Αττική και σε όλη τη χώρα.

Όμως ειδικά στους συγκεκριμένους δήμους υπάρχει μια πρόσθετη παράμετρος, ένας επιπλέον παράγοντας, ο οποίος πρέπει να ληφθεί σοβαρά υπ’ όψιν. Μιλάμε για περιοχές με πολύ υποβαθμισμένη συνολικά ποιότητα ζωής για τον εργατικό, τον λαϊκό κόσμο που ζει σε αυτές τις περιοχές. Είναι περιοχές με πολύ υψηλά ποσοστά ανεργίας, με έντονο το πρόβλημα των ναρκωτικών, με πολύ οξυμένο το πρόβλημα της παραβατικότητας, το οποίο δεν είναι φυσικό φαινόμενο αλλά συνδέεται με μεγάλα συμφέροντα, με το οργανωμένο έγκλημα, με κυκλώματα που δρουν στη συγκεκριμένη περιοχή.

Όλα αυτά συνθέτουν ένα σκηνικό πραγματικά γκετοποίησης, το οποίο συντηρείται όλα αυτά τα χρόνια, με ευθύνη, με ανοχή -τουλάχιστον με ανοχή- των κυβερνήσεων και αυτό το σκηνικό πλήττει ιδιαίτερα τους χώρους των σχολείων, τους χώρους της εκπαίδευσης.

Το πρόβλημα ήρθε στην επιφάνεια με αφορμή τον τραγικό θάνατο του εντεκάχρονου μαθητή στο προαύλιο του σχολείου από αδέσποτη σφαίρα. Ήταν ένα περιστατικό σε συνέχεια άλλων περιστατικών, που καθαρά από τύχη δεν οδήγησαν σε απώλεια ανθρώπινης ζωής.

Όλα αυτά τα χρόνια εργατικά σωματεία και φορείς της περιοχής, σύλλογοι γονιών και εκπαιδευτικών διεκδικούν μέτρα, που μπορούν να ανακουφίσουν την περιοχή στοιχειωδώς από αυτό το σοβαρό πρόβλημα. Τέτοια μέτρα είναι από τα πιο στοιχειώδη, από τα πιο αυτονόητα, όπως η κάλυψη των λειτουργικών αναγκών, ο εξοπλισμός των σχολείων, η φύλαξη με πρόσληψη μόνιμου προσωπικού, αλλά και μέτρα που αφορούν το πρόβλημα της αντιμετώπισης της σχολικής διαρροής, το πρόβλημα των ναρκωτικών, η ύπαρξη δομών δραστηριοτήτων άθλησης, πολιτισμού, ψυχαγωγίας που να δίνουν διέξοδο στους νέους αυτών των περιοχών.

Υπάρχει επομένως μια σειρά μέτρων που διεκδικούν οι κάτοικοι, οι φορείς της περιοχής. Από αυτή την άποψη ρωτάμε το Υπουργείο, τι ενέργειες θα κάνει, τι μέτρα θα πάρει, προκειμένου να ικανοποιηθούν άμεσα αυτά τα επείγοντα σε αυτό το κρίσιμο ζήτημα.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και εμείς, κύριε Γκιόκα.

Κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Γκιόκα, ξέρετε, δεν θα βοηθήσει πολύ, γιατί σε πολλές από τις ερωτήσεις του ΚΚΕ αρχίζω λέγοντας ότι έχετε δίκιο. Αυτό είναι κάτι που δεν λέω ελαφρά τη καρδία και δεν το λέω για λόγους εντυπωσιασμού.

Θίξατε ένα θέμα που, πράγματι, είναι μία πληγή που κακοφόρμισε όλα αυτά τα χρόνια και η αντιστροφή της δεν μπορεί να γίνει από τη μία μέρα στην άλλη. Αυτό δεν σημαίνει ότι πρέπει κανείς να εφησυχάζει.

Από την αρχή να σας πω κάτι, που είμαι σίγουρος ότι αμφότεροι θα το θεωρήσουμε θετικό. Ήδη από την περασμένη εβδομάδα έχουν διοριστεί σαράντα δύο κοινωνικοί λειτουργοί σε σαράντα δύο σχολεία, στα οποία είναι και τα σχολεία που αναφέρατε. Αυτό έχει πολύ μεγάλη σημασία, γιατί όπως όλοι γνωρίζουμε, τα προβλήματα που αναφέρατε, δεν μπορεί να τα λύσει αποκλειστικά και μόνον η αστυνόμευση. Αν η αστυνόμευση δεν συνοδεύεται και με συστηματικά μέτρα κοινωνικής προστασίας κ.λπ., είναι αδύνατον να λυθούν αυτά τα προβλήματα. Άρα θα πρέπει κανείς να εντείνει πάρα πολύ τη δημιουργία των δομών και, κυρίως, τη συζήτηση με τον κόσμο εκεί, αλλά βεβαίως και την προστασία τους από τις παράνομες δραστηριότητες που υπάρχουν.

Ξέρετε ότι το κτηριακό δεν είναι ευθύνη του Υπουργείου. Είναι ευθύνη των δήμων. Ξέρουμε ότι ορισμένοι δήμοι είναι υποδειγματικοί ως προς αυτό, αλλά ορισμένοι δήμοι, πραγματικά, είναι εξαιρετικά προβληματικοί. Άρα θα πρέπει κάπως να υπάρξει μία πίεση στους δήμους, να ανταποκρίνονται στις στοιχειώδεις ανάγκες που υπάρχουν ως προς αυτά τα ζητήματα.

Τη Δευτέρα ανοίγουν τα σχολεία στην ώρα τους πάλι, για δεύτερη χρονιά, με πολύ λιγότερα προβλήματα -δεν λέω χωρίς προβλήματα, αλλά με πολύ λιγότερα- με προσλήψεις που έχουν γίνει στην ώρα τους, με συγκεκριμένες προσλήψεις που έχουν γίνει και στην ειδική αγωγή -και ξέρετε πόσο μεγάλη σημασία δίνουμε σε αυτό- και φέτος για πρώτη φορά τα οκτακόσια τριάντα τέσσερα ολιγοθέσια σχολεία του τόπου μας θα γίνουν ολοήμερα και θα έχουν ειδικότητες.

Λέω, λοιπόν, ότι μια τέτοια κανονικότητα, η οποία πρέπει να γίνει και γι’ αυτές τις περιοχές -γιατί πάρα πολλές φορές η κανονικότητα φαίνεται σε άλλες περιοχές και όχι σε αυτές που φέτος φροντίσαμε να φανεί κι εκεί- θα αρχίσει να αντιμετωπίζει αυτό το εξαιρετικά σύνθετο πρόβλημα.

Με χαρά να απαντήσω σε όποιες άλλες ερωτήσεις και λεπτομέρειες. Πάντως θέλω να είναι σαφές ότι και με το Υπουργείο Εσωτερικών και με το Υπουργείο Προστασίας του Πολίτη, έχουμε ένα σχέδιο ειδικά γι’ αυτές τις περιοχές και το οποίο έχουμε αναλύσει πολλές φορές. Εγώ σας είπα το δικό μας κομμάτι.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κύριε Γκιόκα, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, ούτε εμείς μιλήσαμε για αστυνομοκρατία. Και να σας πω κι ένα παράδειγμα, μια ζωντανή εμπειρία.

Αυτό το διάστημα το Μενίδι και η συνολικότερη περιοχή αστυνομοκρατείται, το οργανωμένο έγκλημα ανθεί και φυσικά δεν μιλάμε για τον χώρο του σχολείου. Η Αστυνομία δεν έχει ρόλο και λόγο μέσα στο σχολείο. Το θέμα είναι να μη φθάσει το έγκλημα στο προαύλιο ή τη σχολική πύλη.

Το πρόβλημα, όμως, είναι ότι με βάση τις καταγγελίες που έχουμε και από γονείς και από εκπαιδευτικούς, μια σειρά από προβλήματα στο «παρά ένα» της σχολικής χρονιάς ακόμη δεν έχουν αντιμετωπιστεί. Δεν λέμε ότι για όλα είναι αρμόδιο το Υπουργείο Παιδείας. Όμως εκπροσωπείτε την Κυβέρνηση. Μιλάμε για σχολεία, μιλάμε για χώρους εκπαίδευσης, που φυσικά αλλού μπορεί να είναι υπεύθυνος τυπικά ο δήμος και αλλού μπορεί να είναι το Υπουργείο Εσωτερικών. Όμως αυτά πρέπει με συντονισμό, κυρίως, από το Υπουργείο Παιδείας να αντιμετωπιστούν και να λυθούν.

Δεν έχουν προχωρήσει, ξαναλέω, -και είναι πραγματική και πιστή, να το πω έτσι, η απεικόνιση των καταγγελιών που γίνονται- ούτε τα στοιχειώδη ούτε ακόμη και ο ηλεκτροφωτισμός -όχι ότι μας αρκεί αυτό. Ακόμη και ο ηλεκτροφωτισμός ή η φύλαξη σε ένα σχολείο έχει μια σημασία, χωρίς, λέω ξανά, να αρκούμαστε σε τέτοιου είδους μέτρα.

Το λέμε αυτό, κύριε Υπουργέ, γιατί ακόμη και πριν από τον θάνατο, το τραγικό αυτό περιστατικό με τον μαθητή στο Μενίδι, υπήρχαν πολλά ανησυχητικά προειδοποιητικά σημάδια. Επιτρέψτε μου να σας διαβάσω μόνο επιγραμματικά κάποια σημεία μιας ανακοίνωσης των δημοτικών συμβούλων του ΚΚΕ, που είχε βγει έναν μήνα πριν από αυτό το τραγικό περιστατικό.

Έλεγε το εξής: «Σε πολλά σχολεία της περιοχής μας κλιμακώνονται τα περιστατικά επιθέσεων και κλοπών. Σε πολλές περιπτώσεις τα θύματα είναι μαθητές, γονείς και καθηγητές που βγαίνουν με σοβαρούς τραυματισμούς και δίκαια αγανακτούν, γιατί δεν λαμβάνεται κανένα ουσιαστικό μέτρο για την προστασία τους». Μάλιστα ανέφερε και συγκεκριμένα περιστατικά. Επίθεση σε βάρος διευθυντή σχολείου στο 1ο Γυμνάσιο Αχαρνών και άλλα περιστατικά στο 1ο Λύκειο Αχαρνών.

Άρα πρέπει να υπάρχει συγκεκριμένη δέσμευση εκ μέρους της Κυβέρνησης, του Υπουργείου και όσων εμπλέκονται εν πάση περιπτώσει, με χρονικό ορίζοντα για το πότε θα ληφθούν αυτά τα μέτρα. Ξαναλέω ότι δεν μιλάμε απλά και μόνο για τη φύλαξη.

Εδώ πρέπει να υπάρχει ένα συνολικό πλέγμα μέτρων, δραστηριοτήτων ιδιαίτερα σε αυτές τις περιοχές, από την αντιμετώπιση της σχολικής διαρρο άρα ενισχυτική διδασκαλία, πρόσθετη διδακτική στήριξη που χρειάζεται -και δεν έχουν προχωρήσει μια σειρά από ζητήματα-, την αντιμετώπιση του προβλήματος των ναρκωτικών, άρα χρειάζεται στήριξη το κέντρο πρόληψης κατά των ναρκωτικών που υπάρχει στην περιοχή, το οποίο πρέπει να στηριχθεί και να μπει μέσα στα σχολεία μέχρι μια σειρά από άλλες δομές και δραστηριότητες, για να υπάρχει, πραγματικά, διέξοδος γι’ αυτά τα παιδιά και να μη φθάσουμε στην κατάσταση, που δυστυχώς έχουν φθάσει σήμερα οι γονείς, πέρα από τη φτώχεια και την ανεργία που έχουν να αντιμετωπίσουν -και πρέπει να την αντιμετωπίσουν και ατομικά και συλλογικά λέμε εμείς- να έχουν και το άγχος και την αγωνία, για το αν τα παιδιά τους θα γυρίσουν σώα και ασφαλή από το σχολείο.

Σε αυτά τα ζητήματα πρέπει η Κυβέρνηση, τα αρμόδια Υπουργεία να δώσουν, κατά τη γνώμη μας, συγκεκριμένες απαντήσεις.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά να δώσετε την απάντησή σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν θέλω να επαναλάβω αυτά που είπα πριν, αλλά πρέπει να πούμε το εξής. Υπάρχει στη δημόσια διοίκηση, βέβαια, μια κουλτούρα, ο ένας να κατηγορεί τον άλλον ότι δεν είναι δική του ευθύνη ακόμη και εντός όμορων θεσμών.

Από την άλλη μεριά η δημοκρατία επιβάλλει ο καθένας να έχει και την ευθύνη αυτών που αναλαμβάνει. Ένα, λοιπόν, πράγμα που πρέπει να δούμε και στον βαθμό που είναι δυνατόν να βοηθήσουμε και εμείς, είναι ο δήμος. Ο δήμος είναι ένα εξαιρετικά θεμελιώδες, ας πούμε, κύτταρο διοίκησης και δημοκρατίας για τέτοιου είδους ζητήματα. Αυτό είναι το ένα.

Το δεύτερο πράγμα είναι, να δούμε στον βαθμό που είναι δυνατόν με τα άλλα Υπουργεία την πίεση για την υλοποίηση ενός προγράμματος που είχαμε αναγγείλει πολλά Υπουργεία μαζί. Εγώ σας έδωσα κάποια στοιχεία που υλοποιούμε εμείς.

Το τρίτο, είναι η κανονικοποίηση που γίνεται στα υπόλοιπα μέρη, να αντανακλάται και σε αυτούς τους δήμους, με όλα τα προβλήματα που είπατε και για τα οποία δεν έχω καμμία αμφιβολία.

Θα σας παρακαλούσα και το λέω και δημόσια, ειδικά από αυτή την περιοχή με μεγάλη χαρά να έρθουν στο Υπουργείο, ακόμη και αυτές τις μέρες, ώστε αν μπορούμε κάποια πράγματα, είτε που μας έχουν ξεφύγει είτε που μέσα από γραφειοκρατικές διαδικασίες δεν έχουν ολοκληρωθεί, να έχουν προτεραιότητα. Είναι δέσμευσή μας αυτοί οι άνθρωποι να μπορούν να αισθάνονται ότι έχουν αυτά τα μίνιμουμ, γιατί έτσι όπως τα περιγράφετε, υπάρχουν πολλά προβλήματα που είναι μίνιμουμ. Η ηλεκτροφώτιση που μου λέτε τώρα, είναι ένα μίνιμουμ, ας πούμε, δικαίωμα των πολιτών σε μια πόλη.

Θα σας παρακαλούσα, λοιπόν, στον βαθμό που έχετε αυτή τη δυνατότητα -το λέω και δημόσια- να έρθει μια επιτροπή, να δούμε -άμεσα όμως- τι μπορεί να κάνει το Υπουργείο Παιδείας και να δούμε με ποιον τρόπο θα πάμε και στα άλλα Υπουργεία για να αντιμετωπίσουμε αυτά τα θέματα.

Δεν μπορώ να δεσμευθώ σε τίποτε άλλο πέρα απ’ αυτά που σας είπα. Νομίζω ότι ο διορισμός των κοινωνικών λειτουργών είναι κάτι πάρα πολύ θετικό. Δεν αρκεί μόνον αυτό. Τα κενά που έχουμε και που δεν θα υπάρχουν με τους εκπαιδευτικούς είναι και αυτό στα πολύ θετικά που γίνονται φέτος τόσο νωρίς και για πρώτη φορά, αλλά επιμένω, είμαι σίγουρος ότι θα υπάρχουν και άλλα προβλήματα και σας κάνω και εσάς αυτή την παράκληση να τη μεταφέρετε στους συμπολίτες μας εκεί.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ, για την ακρίβεια στον χρόνο.

Προτού εισέλθουμε στην επόμενη ερώτηση, θα ήθελα να κάνω μια ανακοίνωση στο Σώμα, σχετικά με αιτήματα Βουλευτών.

Ο Βουλευτής Χίου της Νέας Δημοκρατίας κ. Νότης Μηταράκης, ζητεί μια αλλαγή όσον αφορά την άδεια ολιγοήμερης απουσίας του. Αντί για Τετάρτη 13 Σεπτεμβρίου έως 20 Σεπτεμβρίου 2017, ζητεί να απουσιάσει το χρονικό διάστημα από Τρίτη 26 Σεπτεμβρίου έως Τετάρτη 4 Οκτωβρίου 2017, λόγω μετάβασής του στο εξωτερικό.

Επίσης, ο Βουλευτής Επικρατείας της Νέας Δημοκρατίας κ. Θεόδωρος Φορτσάκης, ζητεί άδεια ολιγοήμερης απουσίας από τις 18 Σεπτεμβρίου έως τις 22 Σεπτεμβρίου 2017 για μετάβασή του για ακαδημαϊκούς λόγους, στη Γαλλία. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Συνεπώς η Βουλή ενέκρινε τις ζητηθείσες άδειες.

Περνάμε τώρα στη συζήτηση της δέκατης πέμπτης με αριθμό 1286/25-7-2017 επίκαιρης ερώτησης δεύτερου κύκλου του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Παιδείας, Έρευνας και Θρησκευμάτων, με θέμα: «Δάνειο ύψους 138 εκατομμυρίων ευρώ από την Ευρωπαϊκή Τράπεζα Επενδύσεων (ΕΤΕπ) για την κατασκευή και ανακαίνιση κτηρίων και εγκαταστάσεων σε ΑΕΙ».

Κύριε Στύλιο, έχετε τον λόγο για δύο λεπτά για την πρωτολογία σας.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, σε ανακοίνωση της Ευρωπαϊκής Επιτροπής, η οποία έγινε την περασμένη άνοιξη, αναφέρεται ότι η χώρα μας συνομολόγησε δάνειο ύψους 138 εκατομμυρίων ευρώ, με θέμα τη χρηματοδότηση της κατασκευής, της επέκτασης και της ανακαίνισης κτηρίων και εγκαταστάσεων σε εννέα πανεπιστημιακά ιδρύματα της χώρας. Η χρηματοδότηση, σύμφωνα με την ανακοίνωση, αφορά πανεπιστήμια στην Αθήνα, στα Χανιά, στο Ηράκλειο, στην Κομοτηνή, στη Μυτιλήνη, στην Πάτρα, στη Θεσσαλονίκη και στον Βόλο.

Σύμφωνα με την ανακοίνωση, τα υποέργα που θα χρηματοδοτηθούν από την Ευρωπαϊκή Τράπεζα Επενδύσεων (ΕΤΕπ) αφορούν κυρίως την κατασκευή, αλλά και την ολοκλήρωση της κατασκευής κτηρίων των εν λόγω ΑΕΙ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Είναι γνωστό ότι η συντήρηση και λειτουργία ενός νέου κτηρίου απαιτεί ετησίως τουλάχιστον το 5% επί του κόστους κατασκευής του. Επιπλέον, οι προϋπολογισμοί των ιδρυμάτων τριτοβάθμιας εκπαίδευσης -πανεπιστήμια και ΤΕΙ- βαίνουν συνεχώς μειούμενοι, με αποτέλεσμα οι περισσότερες κτηριακές υποδομές των ΑΕΙ της χώρας μας να μη συντηρούνται ή να συντηρούνται ελλιπώς.

Δεδομένου ότι δεν έχουν δοθεί στη δημοσιότητα περισσότερες λεπτομέρειες για τα έργα που θα χρηματοδοτηθούν από το συγκεκριμένο πρόγραμμα, ερωτάσθε, κύριε Υπουργέ, τα εξής:

Με ποια κριτήρια έγινε η επιλογή των ιδρυμάτων; Με ποιον τρόπο θα γίνει η αποπληρωμή του συγκεκριμένου δανείου και τι ρόλο θα έχουν τα επωφελούμενα ιδρύματα στον μηχανισμό της αποπληρωμής του δανείου; Πόσα και ποια έργα αφορούν στην κατασκευή νέων κτηρίων και πόσα και ποια στην ανακαίνιση υφισταμένων κτηριακών εγκαταστάσεων; Τέλος, υπάρχει πρόβλεψη για τον τρόπο κάλυψης του επιπλέον κόστους για τη συντήρηση και λειτουργία των νέων κτηρίων από τα αντίστοιχα ιδρύματα;

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Ορίστε, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα περίμενα το κόμμα σας να είναι ευχαριστημένο που υπήρξε μία τέτοια συμφωνία με την Ευρωπαϊκή Τράπεζα Επενδύσεων. Όντως ήταν μία εξαιρετική συνεργασία και νομίζω μία πάρα πολύ καλή συμφωνία.

Η διαδικασία ήταν η εξής: Υπήρχε ένα ερωτηματολόγιο από την Ευρωπαϊκή Τράπεζα Επενδύσεων προς όλα τα ανώτατα εκπαιδευτικά ιδρύματα, για να διαπιστωθούν ποια είναι τα ώριμα έργα τα οποία υπήρχε δυνατότητα να χρηματοδοτηθούν με ένα πάρα πολύ ευνοϊκό επιτόκιο. Αφού υποβλήθηκαν οι φάκελοι, επιλέχθηκαν τα έργα που αναφέρετε.

Καταθέτω στα Πρακτικά τον πλήρη κατάλογο, για να μη σας ταλαιπωρώ. Είναι το Πανεπιστήμιο Θεσσαλονίκης, το Πανεπιστήμιο Αθηνών, το ΕΜΠ, το Πανεπιστήμιο Αιγαίου, τα Πανεπιστήμια Θεσσαλίας, Κρήτης, Πάτρας, το Πολυτεχνείο Κρήτης, κ.λπ..

(Στο σημείο αυτό ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως είπαμε, αυτό είναι εξαιρετικά σημαντικό, διότι, όπως γνωρίζετε, κυρίως οι κτηριακές μας υποδομές σε ορισμένα από τα ιδρύματά μας είναι πολύ καλές, ενώ σε ορισμένα από τα ιδρύματά μας θέλουν συμπληρώσεις. Μάλιστα, ακόμα και εκεί που είναι καλές, είναι σημαντικό να συμπληρωθούν όχι μόνο για αίθουσες διδασκαλίας, αλλά για ερευνητικούς σκοπούς και όλων των ειδών τις άλλες πανεπιστημιακές δραστηριότητες.

Από τα δεκαεπτά έργα που έχουν επιλεγεί -και αυτά δεν είναι καθόλου λίγα, το σύνολο είναι 138 εκατομμύρια ευρώ- τα δεκατρία έχουν σχέση με καινούργια κτήρια, ενώ τα υπόλοιπα τέσσερα έχουν σχέση με τη συντήρηση κτηρίων που ήδη υπάρχουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Νομίζουμε, λοιπόν, ότι είναι μία εξαιρετική πρωτοβουλία. Έως το τέλος του 2017 θα δημοπρατηθεί ένα μεγάλο ποσοστό αυτών των έργων. Αυτό το δάνειο θα αποπληρωθεί από το δημόσιο και όπως σας είπα, με πολύ μικρό επιτόκιο.

Μέρος του φακέλου είναι και η αντιμετώπιση των λειτουργικών εξόδων που τα πανεπιστήμια τα αντιμετωπίζουν όχι υποχρεωτικά από τα χρήματα που είναι από τον κρατικό προϋπολογισμό, αλλά και απ’ αυτά που παίρνουν από τα ερευνητικά προγράμματα ή από έσοδα από άλλες πηγές.

Άρα, έχω τη βεβαιότητα ότι είναι ένα σύνολο έργων που σε λίγα χρόνια θα δούμε την ολοκλήρωσή του. Όπως σας είπα, μέχρι το τέλος του 2017 θα δημοπρατηθούν. Έχω την αίσθηση ότι είναι ένα ακόμα «συν» για τα πανεπιστήμιά μας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Ορίστε, κύριε Στύλιο, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΣΤΥΛΙΟΣ:** Έχω ορισμένες απορίες από την πρωτολογία του κυρίου Υπουργού και θα ζητήσω ορισμένες διευκρινίσεις.

Θα ήθελα, επίσης, να κάνω μία δήλωση σε σχέση με τον δανεισμό. Ο δανεισμός είναι επωφελής όταν τα χρήματα αυτά θα πιάσουν τόπο και δεν θα πάνε σε δαπάνες που δεν θα επιστραφούν πίσω, δηλαδή δεν θα πιάσουν τόπο στη χώρα.

Όπως γνωρίζετε, έγκριτοι οικονομολόγοι και ένας νομπελίστας έχουν πει ότι δεν είναι λάθος να δανείζεσαι, αλλά το ζήτημα είναι τα δανεικά να μπορούν να σου επιστρέψουν περισσότερα χρήματα, για να πιάσουν τόπο οι επενδύσεις.

Ρωτώ, λοιπόν, κύριε Υπουργέ, με αυτή τη φιλοσοφία και με αυτές τις σκέψεις το εξής, για να το διευκρινίσουμε: Αν κατάλαβα καλά, έγινε ανοικτή πρόσκληση σε όλα τα πανεπιστημιακά ιδρύματα της χώρας. Έγινε και στα ΤΕΙ; Το πρώτο είναι αυτό.

Το δεύτερο είναι το εξής: Ο χώρος της τριτοβάθμιας εκπαίδευσης συνεχώς βλέπουμε ότι συρρικνώνεται: μειώνονται οι εισακτέοι φοιτητές, δημιουργούνται προβλήματα. Έχει υπάρξει κάποια σκοπιμότητα με την επιλογή αυτών των υποέργων που θα χρηματοδοτηθούν ή αυτοί κατέθεσαν τις προτάσεις, βάλαμε στον Προκρούστη και τον προϋπολογισμό και είμαστε όλοι ικανοποιημένοι με ό,τι ήρθε ως πρόταση και προχωράμε; Διότι έτσι συνέβαινε μέχρι τώρα. Το ζητούμενο είναι από εδώ και στο εξής να μπορεί να υπάρχει η ανταποδοτικότητα.

Αυτά. Δεν θέλω να ρωτήσω κάτι άλλο, κύριε Υπουργέ.

Να μας πείτε, επίσης, και αν έχει γίνει συζήτηση με τη Σύνοδο των Πρυτάνεων και με τη Σύνοδο των Προέδρων των ΤΕΙ πάνω σε αυτό το θέμα.

Επίσης, δεν ξέρω αν θέλετε να απαντήσετε σε παλαιότερη ερώτηση, όπου είχα θέσει θέμα σε σχέση με τα παραρτήματα δημοτικών σχολείων. Δεν ξέρω αν θέλετε να σας ρωτήσω. Έχουμε στην περιοχή της Άρτας δύο παραρτήματα δημοτικών σχολείων. Ξεκινά τη Δευτέρα η σχολική χρονιά. Γνωρίζω ότι δεν είναι στο σώμα της ερώτησης. Αν θέλετε, μου απαντάτε.

Σε παλαιότερη επίκαιρη ερώτηση που κάναμε εδώ, είχε μείνει το θέμα σχετικά ανοικτό από τη δική σας την πλευρά. Έτσι το εξέλαβα εγώ. Υπάρχει αγωνία στους γονείς και στις περιοχές αυτές. Μιλώ για τον συνοικισμό Άγιος Χαράλαμπος στο χωριό Κάτω Αθαμάνιο της Άρτας και για το χωριό Άγναντα στην Άρτα επίσης, όπου μικρά παιδιά στις πρώτες τάξεις του δημοτικού σχολείου δεν γνωρίζουν αν θα έχουν δάσκαλο και αν το σχολείο τους θα λειτουργήσει σε αυτό το χωριό ή κάπου αλλού πολύ μακριά.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Στύλιο.

Έχετε τον λόγο για τη δευτερολογία σας για τρία λεπτά, κύριε Υπουργέ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Η δευτερολογία του κ. Στύλιου είχε πιο πολλές ερωτήσεις απ’ ό,τι η πρωτολογία του, αλλά δεν πειράζει.

Κοιτάξτε, αν θα πιάσουν τόπο τα χρήματα, εξαρτάται για τι τόπο μιλάμε! Δεν ξέρω αν και οι δύο έχουμε την ίδια αντίληψη για το τι σημαίνει «θα πιάσουν τόπο».

Να ξέρετε το εξής: Διεθνώς η ενίσχυση της υλικοτεχνικής υποδομής στα ΑΕΙ είναι μια από τις προϋποθέσεις για να έχουν περισσότερα έσοδα τα ΑΕΙ. Παραδείγματος χάριν, τώρα στα μεγάλα ερευνητικά προγράμματα πρέπει να αναφέρεις και τις δυνατότητες που έχεις για να μπορείς να κάνεις τις έρευνες, για να μπορείς να φιλοξενήσεις τα θερινά σχολεία ενδεχομένως, τα συνέδρια, τις συνεδριάσεις κ.λπ..

Θέλω να σας πω ότι έχει μια πολύ μεγάλη σημασία τα πανεπιστήμια να μην έχουν μόνο αξιόλογο διδακτικό και ερευνητικό προσωπικό αλλά και τις υποδομές, διότι όλο μαζί αυτό επιστρέφει πίσω τα χρήματα. Και αυτό το έχει πιστοποιήσει και η Ευρωπαϊκή Τράπεζα Επενδύσεων, η οποία, όπως καλά γνωρίζετε, έχει και αυτή τους τεχνοκράτες της, οι οποίοι μελέτησαν πάρα πολύ συστηματικά τους φακέλους.

Ρωτάτε κάτι που εκατό τοις εκατό δεν μπορώ να σας απαντήσω, αν όντως πήγαν και στα ΤΕΙ. Θεωρητικά πρέπει να έχουν πάει, διότι και τα ΤΕΙ είναι ανώτατα εκπαιδευτικά ιδρύματα. Και δεν είναι τώρα ανώτατα εκπαιδευτικά ιδρύματα. Όταν έγιναν οι προκηρύξεις και τα ερωτηματολόγια, ήταν και αυτά ανώτατα εκπαιδευτικά ιδρύματα. Υποψιάζομαι ότι έχουν πάει.

Τώρα, ρωτήσατε αν το γνωρίζει η Σύνοδος Πρυτάνεων. Βεβαίως, το γνωρίζει. Μάλιστα, και εγώ, όταν είχα πάει, τους το είχα ανακοινώσει. Όμως, και πριν πρυτάνεις που έπαιξαν έναν σημαντικό ρόλο στην πρωτοβουλία αυτή, είχαν ήδη ενημερώσει τη Σύνοδο Πρυτάνεων, η οποία τα δέχεται και υπερθεματίζει για όλα αυτά.

Δεν είναι σωστό το ότι συρρικνώνεται η ανώτατη εκπαίδευση. Νομίζω ότι η ανώτατη εκπαίδευση κατάφερε και αυτή να σταθεί στα πόδια της, όπως οι υπόλοιποι εκπαιδευτικοί θεσμοί. Ξέρετε ότι τα έσοδα που έχουμε από ερευνητικά προγράμματα είναι εντυπωσιακά υψηλά με ευρωπαϊκές προδιαγραφές και σε σχέση με τον αριθμό των επιστημόνων που έχουμε.

Και αυτή τη στιγμή γίνεται αυτή η εξαιρετική δουλειά, με διάφορα προβλήματα –αλίμονο εάν δεν υπήρχαν αυτά τα προβλήματα!- και το ερώτημα τώρα είναι να μπορέσουμε πραγματικά να προχωρήσουμε και σε μια αύξηση του προϋπολογισμού για το θέμα των λειτουργικών δαπανών στα πανεπιστήμια, που πραγματικά εκεί υπάρχει ένα θέμα, όπως υπάρχει και ένα θέμα σε διάφορες γραφειοκρατικές διαδικασίες, που όμως προσπαθήσαμε να τις αντιμετωπίσουμε σε πρώτη φάση και, μάλιστα, είχε και τη θετική ανταπόκριση από εσάς.

Τώρα, για τα δύο σχολεία στο Κάτω Αθαμάνιο και στα Αγνάντα, θα σας πω το εξής: Η λειτουργία των παραρτημάτων ξέρετε ότι δεν είμαι σύννομη. Εντάξει; Αυτά λειτουργούσαν ως παραρτήματα. Παραρτήματα στα δημοτικά δεν μπορούν να υπάρξουν, έχει καταργηθεί ο νόμος, κ.λπ.. Με αποφάσεις του Υπουργού υπάρχει μια δυνατότητα να συνεχιστεί η λειτουργία τους. Νομίζω ότι είναι σημαντικό να συνεχισθεί η λειτουργία των δύο αυτών σχολείων. Η εντολή είναι να συνεχιστεί. Και όπως έχουν στελεχωθεί όλα τα υπόλοιπα, θα στελεχωθούν και αυτά.

Πάντως, να ξέρουμε -και να το ξέρουν και οι πολίτες- ότι, ενώ υπάρχουν ολιγοθέσια σχολεία στις εσχατιές του τόπου μας, που είναι πολύ σημαντικά, και φέτος θα κάνουμε και ολοήμερα και πάμε και ειδικότητες σε αυτά τα σχολεία -για πρώτη φορά γίνονται αυτά- υπάρχουν και αντιστάσεις, αν θέλετε, τοπικές, στο να πηγαίνουν στο διπλανό σχολείο, το οποίο διπλανό σχολείο θα έχει περισσότερα παιδιά, περισσότερους δασκάλους.

**ΓΕΩΡΓΙΟΣ ΣΤΥΛΙΟΣ:** Δεν ισχύει εκεί αυτό.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Επειδή δεν ισχύει -το ξέρω- αυτό, λοιπόν, που λέμε είναι ότι εκεί που δεν ισχύει, να κάνουμε το παν να τα διατηρήσουμε. Εκεί όμως που είναι ζητάμε μία κατανόηση, διότι παιδαγωγικά, είναι καλύτερα να πηγαίνουν τα παιδιά σε μεγαλύτερο σχολείο. Είμαι σίγουρος ότι θα το δεχόσασταν. Οπότε και για τα δύο σχολεία μην ανησυχείτε, είμαστε εντάξει.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό και να τον αποδεσμεύσουμε, κιόλας.

Προτού εισέλθουμε στις πέντε ερωτήσεις που θα απαντήσει ο Αναπληρωτής Υπουργός Υγείας, κ. Παύλος Πολάκης, θα μου επιτρέψετε να αναγνώσω τις ερωτήσεις που δεν θα συζητηθούν, λόγω απουσίας των αρμοδίων Υπουργών στο εξωτερικό.

Οι επτά ερωτήσεις εξ αυτών αφορούν τον κ. Ευκλείδη Τσακαλώτο, που απουσιάζει για κυβερνητική αποστολή στο εξωτερικό:

Η τρίτη με αριθμό 1294/21-8-2017 επίκαιρη ερώτηση δεύτερου κύκλου του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Οικονομικών, σχετικά με την πλήρη και αποτελεσματική αξιοποίηση του Πανθεσσαλικού Σταδίου στο Βόλο, δεν θα συζητηθεί.

Η τέταρτη με αριθμό 1219/12-7-2017 επίκαιρη ερώτηση δεύτερου κύκλου του Βουλευτή Ηλείας της Δημοκρατικής Συμπαράταξης ΠΑΣΟΚ –ΔΗΜΑΡ κ. Ιωάννη Κουτσούκου προς τον Υπουργό Οικονομικών, με θέμα: «Οι δεσμεύσεις προς το Διεθνές Νομισματικό Ταμείο (ΔΝΤ) και τα προαπαιτούμενα της αξιολόγησης χωρίς ενημέρωση της Βουλής», δεν θα συζητηθεί.

Η έβδομη με αριθμό 1119/3-7-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την κλοπή ηλεκτρικού ρεύματος, δεν θα συζητηθεί.

Η όγδοη με αριθμό 1032/16-6-2017 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τις στοιχηματικές εταιρείες, δεν θα συζητηθεί.

Η ένατη με αριθμό 1026/14-6-2017 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Οικονομικών, με θέμα: «Προοπτική και ανάγκες του διεθνούς αερολιμένα Καλαμάτας», δεν θα συζητηθεί.

Η δωδέκατη με αριθμό 931/2-6-2017 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με την υπόθεση «SIEMENS», δεν θα συζητηθεί.

Η δέκατη τέταρτη με αριθμό 948/6-6-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Οικονομικών, σχετικά με την Ελληνική Βιομηχανία Οχημάτων «ΕΛΒΟ Α.Β.Ε.», δεν θα συζητηθεί.

Δύο ερωτήσεις, επίσης, δεν θα συζητηθούν, επειδή ο κ. Γεώργιος Χουλιαράκης βρίσκεται στις Βρυξέλλες στο Euroworking Group:

Η δέκατη τρίτη με αριθμό 1181/7-7-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ –ΔΗΜΑΡ κ. Ανδρέα Λοβέρδου προς τον Υπουργό Οικονομικών, με θέμα: «Λήψη μέτρων υπέρ των μικρών αποταμιευτών που έχασαν τα χρήματά τους με το κούρεμα του χρέους το 2012».

Επίσης, η πρώτη με αριθμό 5958/576/30-05-2017 ερώτηση και αίτηση κατάθεσης εγγράφων του κύκλου αναφορών–ερωτήσεων, του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομικών, με θέμα: «Αναζητήθηκαν ή όχι εναλλακτικές λύσεις, ώστε να αποφευχθεί η νέα περικοπή της συνταξιοδοτικής δαπάνης με τον τελευταίο νόμο 4472/2017;».

Συνεχίζουμε τώρα, όπως προείπα, με τη συζήτηση πέντε επικαίρων ερωτήσεων, στις οποίες θα απαντήσει ο Αναπληρωτής Υπουργός Υγείας κ. Παύλος Πολάκης.

Ξεκινάμε με τη δεύτερη με αριθμό 1324/22-8-2017 επίκαιρη ερώτηση πρώτου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Υγείας, σχετικά με την κάλυψη των υπηρεσιακών αναγκών του Τμήματος Πυρηνικής Ιατρικής του Γενικού Νοσοκομείου Καβάλας.

Κύριε συνάδελφε, έχετε τον λόγο για δύο λεπτά, για να αναπτύξετε την ερώτησή σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, το Γενικό Νοσοκομείο Καβάλας-Τμήμα Πυρηνικής Ιατρικής λειτουργεί κατά τρόπο προβληματικό, διότι από τη μια πλευρά έχει μεγάλο φόρτο εργασίας, αφού καλύπτει πολύ μεγάλη περιοχή ευθύνης, όπως θα εξηγήσω, και από την άλλη είναι κάπως υποστελεχωμένο, αφού ένας από τους τρεις γιατρούς, για τον οποίο έχει προβλεφθεί οργανική θέση και καλύπτει οργανική θέση στο εν λόγω Τμήμα του συγκεκριμένου νοσοκομείου, απουσιάζει, εδώ και πάρα πολλά χρόνια, από το 2013, όντας αποσπασμένος σε νοσοκομείο της Θεσσαλονίκης.

Εδώ υπάρχουν δύο στοιχεία, νομίζω, που πρέπει να συνεκτιμηθούν. Το πρώτο στοιχείο είναι ότι το Τμήμα Πυρηνικής Ιατρικής του Γενικού Νοσοκομείου Καβάλας καλύπτει μια μεγάλη περιοχή, από την παραλία Σερρών, το παραλιακό τμήμα μάλλον του Νομού Σερρών, μέχρι την Αλεξανδρούπολη, τον Έβρο. Επομένως, καλύπτει μια περιφέρεια και βάλε. Στην ουσία, καλύπτει τις ανάγκες όλων των δομών υγείας στις οποίες ανταποκρίνεται ένα Τμήμα Πυρηνικής Ιατρικής, δηλαδή σπινθηρογραφήματα, ορμονολογικές εξετάσεις, θεραπείες με ραδιενεργό ιώδιο κ.λπ.. Επομένως, υπάρχει πρόβλημα από το μεγάλο φόρτο εργασίας.

Το δεύτερο στοιχείο είναι ότι, ως προς την απόσπαση αυτή του στελέχους του τμήματος αυτού, έχουν, στην ουσία, γνωμοδοτήσει αρνητικά όλοι οι εμπλεκόμενοι, όλη η δομή της διοίκησης. Δηλαδή, έχουμε αρνητική γνωμοδότηση του Διευθυντή του Τμήματος Πυρηνικής Ιατρικής του Γενικού Νοσοκομείου Καβάλας, αρνητική γνωμοδότηση του Διευθυντή της Ιατρικής Υπηρεσίας του Γενικού Νοσοκομείου Καβάλας, αρνητική γνωμοδότηση του Επιστημονικού Συμβουλίου του Νοσοκομείου, του Διοικητή του Γενικού Νοσοκομείου Καβάλας -και μάλιστα διοικητών δύο θητειών, και επί προηγούμενης κυβέρνησης και επί αυτής της Κυβέρνησης- και των αντιστοίχων διοικητικών συμβουλίων του Γενικού Νοσοκομείου Καβάλας. Όλοι έχουν γνωμοδοτήσει αρνητικά, μη συναινούντες στη διατήρηση αυτής της απόσπασης, προκειμένου να καλυφθούν οι ανάγκες του Νοσοκομείου Καβάλας, πλην όμως, η κατάσταση συνεχίζεται και το νοσοκομείο αναγκάζεται, ως προς αυτό το τμήμα, να λειτουργεί με αυτήν την υποστελέχωση.

Το ερώτημα, βέβαια, που σας απευθύνεται είναι τι σκέπτεστε να κάνετε γι’ αυτό και πώς προτίθεστε να καλύψετε αυτήν τη θέση. Στο κάτω-κάτω, πρόκειται για οργανική θέση, ο φορέας της οποίας, ο δικαιούχος της οποίας αυτήν τη στιγμή λείπει. Λείπει, διότι καλύπτει ανάγκες κάπου αλλού. Θα το δεχτώ αυτό. Εντούτοις, η θέση του είναι στο Νοσοκομείο Καβάλας και με κάποιον τρόπο, αυτό το πρόβλημα πρέπει να λυθεί.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε κι εμείς.

Κύριε Υπουργέ, έχετε τον λόγο για να απαντήσετε για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κύριε Πρόεδρε.

Κύριε Παναγιωτόπουλε, χαίρομαι για την ερώτηση που μου κάνετε. Χαίρομαι, γιατί όντως το Νοσοκομείο Καβάλας είναι ένα μεγάλο, σοβαρό νομαρχιακό νοσοκομείο, που καλύπτει μεγάλη περιοχή και γι’ αυτό κι εμείς το ενισχύσαμε. Και το ενισχύσαμε πολύ. Δηλαδή, από 11.546.000 ευρώ που είχατε προγραμματίσει να δώσετε το 2015 από τον προϋπολογισμό του κράτους, από το Γενικό Λογιστήριο, δώσαμε τελικά 13.276.000 ευρώ. Το 2016 δώσαμε 13.109.000 ευρώ και 7.000.000 από τον ΕΟΠΥΥ. Μιλάμε για πραγματικό χρήμα τώρα, όχι για πιστώσεις. Το 2017 έχουμε προϋπολογίσει να δώσουμε 18.781.000 ευρώ και από τον ΕΟΠΥΥ έχει ήδη πάρει 5.885.000 ευρώ. Επίσης, επιχορηγήθηκε και εξόφλησε 11.211.045 ευρώ από παλαιές οφειλές. Αυτό από το 2016.

Δεύτερον, έχουν προσληφθεί κάμποσοι γιατροί, έχει προσληφθεί και προσωπικό στο Νοσοκομείο Καβάλας.

Πραγματικά χαίρομαι, γιατί είστε ένας ενεργητικός Βουλευτής. Όμως, το μόνο που βρήκατε να πείτε για το Νοσοκομείο της Καβάλας είναι το θέμα του Τμήματος Πυρηνικής Ιατρικής. Το 2016, λοιπόν, ήρθαν δύο γιατροί. Προκηρύχθηκαν επτά. Το 2017 έχουν αναλάβει υπηρεσία οι τέσσερις από τους επτά, που προκηρύχθηκαν, και οι υπόλοιποι τρεις είναι σε διαδικασία διορισμού. Και προκηρύχθηκαν άλλες δύο θέσεις ειδικών και τρεις θέσεις για τη ΜΕΘ και ήρθε και μια γιατρός από προηγούμενη προκήρυξη.

Το 2016 διορίστηκαν εννέα επικουρικοί γιατροί, το 2017 έξι και θα τοποθετηθούν άλλοι έξι. Από τις υπόλοιπες κατηγορίες -για να μην τα λέω τώρα αναλυτικά- έχουν αναλάβει δώδεκα και εννέα άτομα μόνιμο προσωπικό και με συμβάσεις ορισμένου χρόνου το 2016 και δέκα εφτά και είκοσι πέντε άτομα, δηλαδή σαράντα δύο και είκοσι ένα άτομα, εξήντα τρία άτομα προσωπικό, το 2016 και 2017.

Να πω και δύο κουβέντες για το συγκεκριμένο. Κοιτάξτε, κανείς δεν ήθελε να φύγει, αλλά έφυγε. Αυτό κάπως γίνεται, ξέρετε. Και ξέρετε, δεν την πήγαμε εμείς. Και επειδή τέτοια πράγματα πρέπει να τα λέμε και ανοιχτά, δυστυχώς, αυτό ήταν το πελατειακό κράτος του παρελθόντος. Κάποιος Βουλευτής -δεν ξέρω αν ήσασταν Βουλευτής στην προηγούμενη θητεία- σε συνεννόηση με κάποιον διοικητή της προηγούμενης υγειονομικής περιφέρειας…

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ήμουν Βουλευτής.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εσείς ήσασταν Βουλευτής και την προηγούμενη περίοδο εκεί;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ναι, αλλά να πάει στην Καβάλα. Όχι να μείνει στη Θεσσαλονίκη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κάτι έγινε, όμως, εκεί. Μόνη της δεν πήγε. Κάποιος την πήγε, το 2013.

Εγώ να σας πω ειλικρινά τώρα, ενημερώθηκα από τη γραπτή σας ερώτηση για το θέμα. Έχει ζητήσει όντως, ο διοικητής να επιστρέψουν, γιατί είναι έξι-επτά άτομα τα οποία έχουν φύγει με αποσπάσεις σε άλλες θέσεις.

Εγώ να δεχτώ ότι καλύπτονται ανάγκες. Διότι έχει πάει στο «ΘΕΑΓΕΝΕΙΟ» η εν λόγω επιμελήτρια και μετά στο «ΙΠΠΟΚΡΑΤΕΙΟ», που είναι νοσοκομεία με μεγάλη κίνηση. Επίσης να πω ότι δεν ήταν η μοναδική γιατρός. Ήταν και άλλοι δύο γιατροί εκεί και μάλιστα, μετακινήθηκε και ένας τεχνολόγος, για να βοηθήσει το έργο του τμήματος. Και από ό,τι βλέπω, το τμήμα λειτουργεί ικανοποιητικά.

Τώρα, από εκεί και πέρα, εάν το νοσοκομείο θέλει άμεσα την επιστροφή της γιατρού και τη θεωρεί εκ των ων ουκ άνευ, αυτό μπορεί να γίνει σε συνεννόηση με τον διοικητή της υγειονομικής περιφέρειας, ο οποίος θα εκτιμήσει τις ανάγκες του τμήματος, όπου αυτήν τη στιγμή υπηρετεί. Γιατί, αν, ας πούμε, το τμήμα που υπηρετεί, έχει διπλάσιο αριθμό εξετάσεων, από αυτόν που κάνει το Νοσοκομείο Καβάλας, τότε μπορεί να είναι δύσκολο, αν με τους δύο γιατρούς μπορεί να καλυφθούν ανάγκες. Και επίσης, μπορεί άμεσα να υπάρξει διαδικασία για την πρόσληψη επικουρικού γιατρού στη θέση αυτή. Νομίζω ότι το Νοσοκομείο Καβάλας θα προσλάβει άλλους έξι. Αν έχει αίτημα, εμείς πίστωση έχουμε, έγκριση θέσεων έχουμε κάνει, αλλά δεν υπεισερχόμαστε σε λεπτομέρειες. Η κάθε διοίκηση του νοσοκομείου επιλέγει αυτό που έχει ανάγκη για να το ζητήσει, προκειμένου να προσληφθεί.

Από εκεί και πέρα, η συγκεκριμένη ιστορία πρέπει να λυθεί ανάμεσα στη διοίκηση του νοσοκομείου, που το βλέπω το έχει ζητήσει, και τον διοικητή της υγειονομικής περιφέρειας. Βέβαια, αν λυθεί με την έννοια της επιστροφής, δεν θα ήθελα να μας κατηγορήσετε ότι, να, το νέο κομματικό κράτος του ΣΥΡΙΖΑ, μετακινεί πίσω στις θέσεις του ανθρώπους που μετακινήσαμε το 2013.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε συνάδελφε, έχετε τρία λεπτά για τη δευτερολογία σας.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Αν λυθεί, δεν θα σας κατηγορήσω εγώ, κύριε Υπουργέ. Μπορεί να βρεθεί κάποιος Βουλευτής από τη Θεσσαλονίκη και να πει «γιατί διώχνετε γιατρούς από την Θεσσαλονίκη». Εγώ, όμως, ξέρω ότι στη Θεσσαλονίκη λειτουργούν πέντε νοσοκομεία με τμήματα πυρηνικής ιατρικής, κρατικά, δηλαδή «ΑΧΕΠΑ», «ΘΕΑΓΕΝΕΙΟ», «ΠΑΠΑΓΕΩΡΓΙΟΥ», «ΙΠΠΟΚΡΑΤΕΙΟ» και ένα στρατιωτικό -δεν μιλάω για τις ιδιωτικές δομές υγείας που καλύπτουν και ζητήματα θεραπειών πυρηνικής ιατρικής- ενώ στην Καβάλα, δηλαδή σε όλη την περιφέρεια κατ’ επέκταση, στη μεγάλη περιοχή που σας είπα, λειτουργεί μόνο αυτό, με δύο γιατρούς, αντί για τρεις, με το κενό αυτής της οργανικής θέσης.

Κοιτάξτε, δεν θα διανοούμουν ποτέ να σας κάνω ερώτηση για ανάγκες που καλύφθηκαν, για δαπάνες που καλύφθηκαν και για πρόνοιες, που καλύφθηκαν για το Νοσοκομείο Καβάλας. Ερώτηση θα έκανα για ελλείψεις, στον αρμόδιο Υπουργό, οποιονδήποτε Υπουργό. Να σας πω την αλήθεια, η ερώτηση αυτή μετετράπη σε επίκαιρη, διότι δεν απαντήθηκε η απλή. Για μένα, είναι ζήτημα απλής ερώτησης. Δέχομαι την απάντησή σας.

Εγώ θα πω απλώς ότι εδώ το πρόβλημα, το ξέρετε κι εσείς, είναι ορατό δια γυμνού οφθαλμού. Ένας γιατρός με οργανική θέση στην Καβάλα παραμένει αποσπασμένος στη Θεσσαλονίκη εδώ και πάρα πολλά χρόνια. Δεν ξέρω αν καλύφθηκε πολιτικά από κάποιον, αλλά καταλαβαίνω ότι παραμένει να καλύπτεται. Και καταλαβαίνω ότι ο φορέας που ικανοποιεί αυτό το αίτημα, παράταση απόσπασης στη Θεσσαλονίκη, για μένα εκτιμώ ότι δεν πρέπει να είναι άλλος από την ΥΠΕ, η οποία εξακολουθεί, ασχέτως του προσώπου του διοικητή, να μην δέχεται το αντίστοιχο αίτημα όλων των διοικητικών φορέων και όλων των διοικητικών βαθμίδων της Καβάλας.

Και αυτό οφείλουμε να το αναδείξουμε: όταν όλοι μηδενός εξαιρουμένου, από τον διευθυντή του τμήματος μέχρι δύο ΔΣ -αυτό που βρίσκεται εν ενεργεία τώρα, με αυτή τη διοίκηση του νοσοκομείου, και το προηγούμενο- και δύο διοικητές -ο εν ενεργεία και ο προηγούμενος- δεν συναινούν στην παράταση αυτής της απόσπασης, είναι τουλάχιστον παράξενο ότι αυτή η απόσπαση εξακολουθεί να υφίσταται.

Σε κάθε περίπτωση δεν θέλω να το προσωποποιήσω. Δεν έχω κανένα θέμα με το πρόσωπο του γιατρού. Απλώς, για λογαριασμό του Γενικού Νοσοκομείου Καβάλας, του τμήματος πυρηνικής ιατρικής και της πιο εύρυθμης λειτουργίας του, έτσι ώστε να ανταποκρίνεται στον φόρτο εργασίας από όλη την περιφέρεια, όπως σας είπα, θα ήθελα να δει το Υπουργείο το ζήτημα της ενίσχυσής του, ακόμα και με επικουρικό προσωπικό. Άλλωστε στα άλλα νοσοκομεία της Θεσσαλονίκης λειτουργούν δεκάδες πυρηνικοί γιατροί, μόνιμοι, επικουρικοί, αλλά και ειδικευόμενοι. Να προβλεφθεί να καλυφθεί αυτή η θέση, όπως και στις άλλες περιπτώσεις που ενισχύθηκε -και καλά κάνατε και το ενισχύσατε, εφόσον μπορέσατε, όλοι αυτό προσπαθούμε να κάνουμε όπου και όποτε βρισκόμαστε-, να ενισχυθεί και αυτό το τμήμα της πυρηνικής ιατρικής του νοσοκομείου.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο συνάδελφο.

Κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν θα απαντήσω. Νομίζω ότι έχω απαντήσει.

**ΠΡΟΕΔΡΕΥΩΝ (Μάριος Γεωργιάδης):** Εντάξει, κύριε Υπουργέ.

Συνεχίζουμε με την πρώτη με αριθμό 1325/22-8-2017 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά με τη σύσταση ογκολογικής κλινικής στο Γενικό Νοσοκομείο Δράμας.

Κύριε συνάδελφε, έχετε τον λόγο για δύο λεπτά για να αναπτύξετε την ερώτησή σας.

**ΔΗΜΗΤΡΙΟΣ ΚΥΡΙΑΖΙΔΗΣ:** Ευχαριστώ, κύριε Πρόεδρε.

Αποτελεί αναμφισβήτητο γεγονός ότι η παρατεταμένη οικονομική κρίση της χώρας μας οδήγησε και οδηγεί την συντριπτική πλειοψηφία των συνανθρώπων μας, των πολιτών να διαβούν τις πόρτες των κρατικών –θα έλεγα- υγειονομικών αρχών προς νοσηλεία και θεραπεία.

Το αυτό, βεβαίως, συμβαίνει και σε μεγαλύτερο βαθμό στον πολύπαθο ακριτικό Νομό της Δράμας. Η υπερπροσπάθεια του ιατρικού και νοσηλευτικού προσωπικού, που με ιδιαίτερη επιμέλεια επιδεικνύει, για να ασκήσει τα καθήκοντά του, δεν αρκεί για να εξισορροπήσει τις εγγενείς παθογένειες του συστήματος υγείας και κυρίως τις ελλείψεις σε προσωπικό, μονάδες θεραπείας και υλικοτεχνικής υποδομής. Και, δυστυχώς, εκείνοι που ταλαιπωρούνται περισσότερο από όλους μας είναι οι ασθενείς με σοβαρές παθήσεις.

Ως ετέθη υπ' όψιν μου –και προφανώς και εσείς το γνωρίζετε- από τον Σύλλογο Καρκινοπαθών Νομού Δράμας, ο οποίος αριθμεί περί τα χίλια άτομα, ο Νομός Δράμας συγκαταλέγεται στους τέσσερις πρώτους νομούς της πατρίδας μας από πλευράς θνησιμότητας λόγω του καρκίνου. Παρ’ όλα αυτά δεν υφίσταται στο Νοσοκομείο της Δράμας ογκολογική κλινική.

Συνεπεία τούτου είναι οι ασθενείς να αναγκάζονται να αναζητούν θεραπεία σε νοσηλευτικές μονάδες εκτός νομού, γεγονός που επιβαρύνει τους ίδιους, την υγεία τους και τις οικογένειες τους οικονομικά. Σύμφωνα δε με τα στοιχεία του συλλόγου, κατά το 2016 –άλλωστε αυτή η ερώτηση έχει έρθει από αρχές του έτους- περίπου οκτακόσιοι καρκινοπαθείς είναι αναγκασμένοι να μετακινούνται για θεραπεία στη Θεσσαλονίκη, στην Αλεξανδρούπολη, αλλά και στον διπλανό νομό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και στην Καβάλα.

**ΔΗΜΗΤΡΙΟΣ ΚΥΡΙΑΖΙΔΗΣ:** Και στην Καβάλα. Και στον διπλανό νομό, γι’ αυτό το τόνισα.

Το ίδιο, βεβαίως, έχουμε και από πλευράς πίεσης και από τους διαβητικούς που αριθμούν περίπου τρεις χιλιάδες και απεγνωσμένα απαιτούν μια δεύτερη παθολογικής κλινικής για να καλύψει τις ανάγκες και των δύο αυτών ιδιαίτερα βεβαρημένων περιστατικών στον νομό μου.

Ταυτοχρόνως, βεβαίως, έστω και μία μονάδα θεραπείας, έτσι ώστε να μπορούν να κάνουν χημειοθεραπείες και να αντιμετωπίζονται στα πρώτα βήματα αλλά και στη συνέχεια, θα αποτελούσε ένα θετικό στοιχείο με την έννοια της απαλλαγής –κατά κάποιο τρόπο- της δικής τους και των οικογενειών τους απ’ αυτήν την ταλαιπωρία.

Γι’ αυτό παρακαλώ, κύριε Υπουργέ να μας απαντήσετε αν έχετε υπ’ όψιν σας κάτι επ’ αυτού, δηλαδή αν πρόκειται και έχετε κατά νου να δημιουργηθεί ή να ενισχυθεί το Γενικό Νοσοκομείο Δράμας, είτε με μία ογκολογική κλινική είτε με μια μονάδα, έτσι ώστε να αντιμετωπίζονται αυτού του είδους τα περιστατικά, γεγονός που θα έλεγα πρέπει να μας βρει όλους αρωγούς.

Στη δευτερομιλία μου θα πω άλλα δύο στοιχεία.

Σας ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Κυριαζίδη, ευχαριστώ για την ερώτηση.

Κατ’ αρχάς χαίρομαι που ζητάτε να ανοίξει ένα καινούργιο τμήμα, γιατί πρέπει να θυμίσω ότι το 2012 καταργήθηκε η Β΄ Παθολογική Κλινική του Νοσοκομείου της Δράμας, με βάση τον οργανισμό που ψηφίστηκε τότε και υπήρχε η οριζόντια περικοπή κλινικών τμημάτων κ.λπ..

Λοιπόν, κοιτάξτε να δείτε, για να μιλάμε λίγο συνολικά. Προφανώς υπάρχει μια ιδιαίτερη περίπτωση στη Δράμα λόγω του αριθμού των ασθενών σε σχέση με το ποσοστό του πληθυσμού στον νομό. Δεν είναι δυνατόν να έχουμε παντού ογκολογικές ή νευροχειρουργικές κλινικές. Εγώ είμαι σαφής. Σε πολλά νησιά του Αιγαίου το καλοκαίρι γίνονται πάρα πολλά ατυχήματα. Είναι φύσει και θέσει αδύνατο να έχουμε νευροχειρουργό στον κάθε τόπο. Δεν γίνεται αυτό το πράγμα. Και ειδικά όταν παραλάβαμε μια κατάσταση που σκόρπιζε σαν παιδικό παιχνίδι «Lego» και την οποία τώρα σε ένα πολύ μεγάλο βαθμό την έχουμε ισορροπήσει.

Όσον αφορά την ογκολογική κλινική στη Δράμα, υπάρχει μια κουβέντα η οποία έχει ξεκινήσει να γίνεται μετά και από το αίτημα που έκαναν οι ασθενείς και προς τη διοίκηση της Δ΄ ΥΠΕ. Υπάρχει, λοιπόν, η σκέψη -αλλά είναι σκέψη μέχρι στιγμής, εγώ θέλω να είμαι σαφής- ότι με τις τροποποιήσεις των οργανισμών που θα κάνουμε τώρα στα νοσοκομεία υπάρχει σοβαρή πιθανότητα να ξανασυσταθεί η παθολογική κλινική. Στο πλαίσιο της παθολογικής κλινικής μπορεί, όπως έχει γίνει και σε άλλα νοσοκομεία, να υπάρξει η στελέχωσή της με κάποιους παθολόγους-ογκολόγους, οι οποίοι να μπορούν να κάνουν έναν αριθμό χημειοθεραπειών στο νοσοκομείο αυτό, όπως συμβαίνει και σε άλλα νοσοκομεία αντιστοίχου μεγέθους και με τέτοια κάλυψη. Διότι οι ογκολογικές κλινικές -να το πω έτσι- είναι τριτοβάθμιας νοσηλείας κλινικές και προσπαθούμε σε διάφορα σημεία στην Ελλάδα, όπως και στη Ρόδο και δεξιά και αριστερά, στην Καλαμάτα κ.λπ., να ενισχύουμε τα νοσοκομεία με κάποιους ογκολόγους, οι οποίοι να σηκώνουν ένα βάρος των χημειοθεραπειών που γίνονται.

Επίσης, θέλω να πω ότι καταλαβαίνω το θέμα της μετακίνησης, αλλά αυτό συμβαίνει παντού. Κοιτάξτε, από την Καβάλα είναι τριάντα επτά χιλιόμετρα, δηλαδή δεν είναι μεγάλη η απόσταση που μετακινούνται και υπάρχουν και άλλα δύο τμήματα, στην Αλεξανδρούπολη –το οποίο είναι μακριά και το καταλαβαίνω- και στη Θεσσαλονίκη. Λοιπόν, αν είναι τέτοιος ο αριθμός και είναι τέτοια η πίεση –γιατί δεν το ξέρω αν αυτοί είναι χίλιοι, αν είναι οκτακόσιοι ή πόσοι είναι αναλυτικά-, η σκέψη που έχουμε και για τον νομό της Δράμας και σαν πληθυσμό και σαν δυναμικότητα νοσοκομείου κ.λπ. και με βάση τα αιτήματα που θα μας έρθουν από τα νοσοκομεία, είναι ότι τέλος του χρόνου που θα κουβεντιάζουμε την τροποποίηση των οργανισμών μπορούμε να προβλέψουμε στην ανασύσταση της Β΄ Παθολογικής Κλινικής κάποιες θέσεις παθολόγων-ογκολόγων που να μπορέσουν να σηκώσουν ένα τέτοιο βάρος, όπως συμβαίνει σε πολλές κλινικές δευτεροβάθμιων νοσοκομείων στη χώρα.

Αυτό είναι κάτι το ορατό, υλοποιήσιμο και αυτό για το οποίο σήμερα μπορώ να δεσμευτώ και όχι να πω, ας πούμε: «Ναι, ιδρύω ογκολογική κλινική στη Δράμα» όταν υπάρχει δίπλα στην Καβάλα, όταν υπάρχει στην Αλεξανδρούπολη, όταν υπάρχουν πολλές στη Θεσσαλονίκη. Αυτό έχω να πω.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κύριε Κυριαζίδη, έχετε τον λόγο για τρία λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, γι’ αυτό και προσπάθησα με έναν τρόπο να εκμαιεύσω μια θέση σας, με την έννοια αντιμετώπισης του μεγάλου αυτού προβλήματος, ξεκινώντας βεβαίως από την ογκολογική για την ανάγκη της δημιουργίας της παθολογικής, εξ αυτού ακριβώς του γεγονότος ή μιας μονάδας θεραπείας αντιμετώπισης αυτών των περιστατικών.

Πράγματι τα περιστατικά τα οποία «διακινούνται» προς Καβάλα είναι εννιακόσια, προς Θεσσαλονίκη είναι οκτακόσια και προς Αλεξανδρούπολη εκατό. Άρα δεν μπορεί να καλύψει η Καβάλα, ακριβώς, αυτόν τον όγκο των περιστατικών και γι’ αυτό θα έλεγα ότι είναι επιτακτική η ανάγκη. Βεβαίως, δώσατε ένα χρονοδιάγραμμα μέχρι τέλος του έτους να δημιουργηθεί έστω η Παθολογική, να ενισχυθεί με ογκολόγο κ.λπ..

Από την άλλη πλευρά, επειδή αναφέρετε γεγονότα και περιστατικά που μπορεί να συμβαίνουν από τροχαία σε νησιά, εδώ μιλάμε για μία μόνιμη κατάσταση. Δυστυχώς, θα πρέπει να μας πείτε σήμερα, και προς εμένα εδώ και προς όσους μας παρακολουθούν, αν υπάρχει ένα αρχείο καταγραφής, γιατί δυστυχώς στη χώρα μας δεν υπάρχει, με την έννοια εννοώ των καρκινοπαθών. Άρα είναι ένα ζητούμενο εν προκειμένω. Προσπαθούμε κι εμείς στη Δράμα. Δημιουργήθηκε ένας επιστημονικός οργανισμός ιατρικός από επιστήμονες ιατρούς Δραμινούς, «Δράμα ενάντια στον καρκίνο», ακριβώς για να προχωρήσει –θα έλεγα- ιδιωτικά μια τέτοια καταγραφή και να βοηθήσει και το Υπουργείο.

Θα ήθελα να σας πληροφορήσω ότι ο επιστημονικός αυτός φορέας φορολογήθηκε κατά 16.000 ευρώ φέτος. Άρα θα κλείσει από ό,τι πληροφορήθηκα.

Θέλω να σας ενημερώσω ότι είναι ανάγκη αυτό που είπατε και είναι επιβεβλημένο να υπάρξει και αυτό το αρχείο καταγραφής. Εν πάση περιπτώσει, επειδή από το 2011 έως το 2015 υπήρχε ένα πρόγραμμα, δεν έχουμε πληροφορηθεί και δεν ξέρω αν ξέρετε εσείς να μας πείτε αν τελικά προέκυψαν κάποια στοιχεία ή αν υπάρχουν κάποιες θέσεις στο Υπουργείο, αν κάτι υλοποιείται και σε αυτό. Διότι δεν αφορά προφανώς μόνο τη Δράμα το αρχείο καταγραφής. Αφορά όλη τη χώρα, αλλά πονάει ο καθένας για τον τόπο του πολύ περισσότερο. Το ίδιο κι εγώ για τη Δράμα. Θα παρακαλούσα να έχω μια θέση σας.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Κυριαζίδη, σας ξανα-ευχαριστώ για την ερώτηση και για αυτές που προσθέσατε. Κοιτάξτε, την εποχή των παχιών αγελάδων αυτός ο αμαρτωλός οργανισμός που λέγεται ΚΕΕΛΠΝΟ, έφαγε, όπως το λέω, 7 εκατομμύρια από επιδοτούμενο πρόγραμμα για να φτιάξει εθνικό αρχείο νεοπλασιών. Και ξέρετε τι έφτιαξε; Μια τρύπα στο νερό. Αυτά πρέπει να τα λέμε.

**ΔΗΜΗΤΡΙΟΣ ΚΥΡΙΑΖΙΔΗΣ:** ...(δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, κοιτάξτε γιατί δεν πέσαμε χθες σε αυτόν τον πλανήτη.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Υπουργέ, δεν θέλω να πάμε...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κι εγώ δεν θέλω να πάμε, αλλά δεν μπορείτε να με ρωτάτε τι κάνουμε με το αρχείο νεοπλασιών καν. Συστήσαμε και νομοθετήσαμε... Κοιτάξτε, σε αυτόν τον πλανήτη και σε αυτήν τη χώρα δεν ήρθαμε με ανεμογκάστρι ούτε γεννηθήκαμε χθες.

**ΔΗΜΗΤΡΙΟΣ ΚΥΡΙΑΖΙΔΗΣ:** Σέβομαι τον θεσμικό σας ρόλο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κι εγώ σέβομαι τον δικό σας ρόλο, αλλά απαντάω και νομίζω ότι απαντάω επί της ουσίας. Μπορεί να είναι ο τρόπος μου και το λεξιλόγιό μου λίγο κάπως, αλλά είναι η ουσία.

**ΔΗΜΗΤΡΙΟΣ ΚΥΡΙΑΖΙΔΗΣ:** Επειδή γνωριζόμαστε χρόνια.

**ΠΡΟΕΔΡΕΥΩΝ (Μάριος Γεωργιάδης):** Ας μην ανοίγουμε διάλογο, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το εθνικό αρχείο νεοπλασιών, το οποίο υποτίθεται ότι θα έφτιαχνε το ΚΕΕΛΠΝΟ, κόστισε 7 εκατομμύρια και δεν έφτιαξε απολύτως τίποτα. Έχουμε συγκροτήσει...

**ΔΗΜΗΤΡΙΟΣ ΚΥΡΙΑΖΙΔΗΣ:** Πέστε μου εσείς...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, εγώ θα σας πω τι κάνει, αλλά πρέπει να ξέρουμε και τι έχει γίνει πριν.

Τώρα, λοιπόν, σε καιρούς πιο δύσκολους κ.λπ., έχουμε ξεκινήσει μια διαδικασία καταγραφής αυτού του πράγματος ακριβώς για να προγραμματίσουμε. Διότι, για παράδειγμα, και για να βγάλουμε και να πούμε πέντε πράγματα στην ογκολογική στη Ρόδο –βασικά για το θέμα την ακτινοθεραπείας, υπάρχει ένα συγκεκριμένο θέμα- πρέπει να δούμε στοιχεία. Είναι αυτός ο υγειονομικός χάρτης, ο έρμος υγειονομικός χάρτης, τον οποίο σε συνεργασία ο ΕΟΠΥΥ με τις υγειονομικές περιφέρειες και τη διεύθυνση δημόσιας υγείας του Υπουργείου τον φτιάχνουν. Έχει ολοκληρωθεί σε τρεις υγειονομικές περιφέρειες.

Ένα από τα στοιχεία του υγειονομικού χάρτη είναι η καταγραφή αυτού που λέτε και λειτουργεί και ξεχωριστά, σαν του Εθνικού Αρχείου Νεοπλασιών δηλαδή, το οποίο πραγματικά θα μας επιτρέπει να σχεδιάσουμε πολιτική. Διότι, αν δεν δεις τις ροές των ασθενών, πού πηγαίνουν, πού εξυπηρετούνται, τότε τι σχεδιάζεις;

Επειδή είμαι εγώ από την Κρήτη θα ανοίξω τρεις ογκολογικές, επειδή εσείς είστε από τη Δράμα θα ανοίξετε τέσσερις. Αυτή ήταν η κατάσταση μέχρι τώρα. Δεν υπήρχε σχέδιο, κύριε Κυριαζίδη, δεν υπήρχε. Όποιος είχε «δόντι» στην πολιτική ηγεσία του Υπουργείου ή η ίδια η πολιτική ηγεσία από εκεί που καταγόταν, άνοιγε τμήματα. Αυτό το πράγμα γινόταν, δυστυχώς, κύριε Κυριαζίδη.

Και όσον αφορά το Νοσοκομείο της Δράμας, για να μην αφήσω κάποια πράγματα αναπάντητα, το έχουμε ενισχύσει το νοσοκομείο σας και σε προσωπικό και σε χρηματοδότηση. Και χρήματα από τον ΕΟΠΥΥ, που δεν είχε δει ποτέ του, πήρε και η ενίσχυση από τον κρατικό προϋπολογισμό έχει ενισχυθεί.

Θα πω μόνο δυο νούμερα, για να μην πω κάτι άλλο: το 2016, κύριε Κυριαζίδη, το νοσοκομείο σας ενισχύθηκε με σαράντα ένα άτομα προσωπικό. Το 2017, χωρίς να βάλω τους φύλακες, που έγιναν ατομικές συμβάσεις, χωρίς αυτούς, λοιπόν, είναι σαράντα έξι. Δηλαδή είναι ογδόντα οκτώ άτομα προσωπικό μέσα σε δύο χρόνια.

**ΔΗΜΗΤΡΙΟΣ ΚΥΡΙΑΖΙΔΗΣ:** Άμα ξεκινήσουμε...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε, δεν σας διέκοψα προηγουμένως, κύριε Κυριαζίδη. Ακούστε με.

Δυστυχώς, πρέπει να μιλάμε με αριθμούς. Ενισχύσαμε με ογδόντα οκτώ άτομα, μέσα σε δύο χρόνια, ένα νοσοκομείο το οποίο τα προηγούμενα χρόνια μόνο υποστελεχωνόταν.

Αυτό μπορέσαμε, αυτό καταφέραμε. Νομίζω ότι είναι πολύ καλύτερη η κατάσταση από αυτό που ήταν πριν από τρία-τέσσερα χρόνια.

Κάποιοι καταργούσαν οργανισμούς, εμείς προσπαθούμε στο μέτρο που έχουμε να τους ενισχύσουμε, γιατί τους ξανακοιτάμε τώρα τους οργανισμούς των νοσοκομείων και προσπαθούμε να ενισχύσουμε και τμήματα που βλέπουμε ότι υπάρχει ανάγκη, αλλά δεν υπήρχε. Νομίζω ότι ανταποκρινόμαστε και σε επίπεδο χρηματοδότησης και σε επίπεδο στελέχωσης προσωπικού ισότιμα σε όλη την Ελλάδα και στηρίζοντας ειδικά και την Περιφέρεια.

Αυτό έχουμε καταφέρει με το νοσοκομείο σας και για το συγκεκριμένο ισχύουν αυτά που είπα στην πρώτη μου απάντηση. Απλά να λέμε και λίγο τα γενικότερα.

**ΔΗΜΗΤΡΙΟΣ ΚΥΡΙΑΖΙΔΗΣ:** Ανοίγετε άλλα θέματα.

Περιμένουμε μέχρι το τέλος του χρόνου να υλοποιήσετε τη δέσμευσή σας.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κύριε Κυριαζίδη, σας παρακαλώ πολύ, ολοκληρώσαμε.

Πριν εισέλθουμε στην επόμενη επίκαιρη ερώτηση θα ήθελα να κάνω μια ανακοίνωση προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης «Συνταξιοδοτικές ρυθμίσεις Δημοσίου και λοιπές ασφαλιστικές διατάξεις, ενίσχυση της προστασίας των εργαζομένων, δικαιώματα ατόμων με αναπηρίες και άλλες διατάξεις».

Συνεχίζουμε με τη δεύτερη με αριθμό 1361/29-8-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσουπρος τον Υπουργό Υγείας,με θέμα: «Προβλήματα στη λειτουργία του Νοσοκομείου Λήμνου».

Κύριε συνάδελφε, έχετε τον λόγο για δύο λεπτά για να αναπτύξετε την ερώτησή σας.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Κύριε Υπουργέ, το Νοσοκομείο της Λήμνου είναι και αυτό ένα άλλο θύμα των πολιτικών της σημερινής και των προηγούμενων, βέβαια, κυβερνήσεων -δεν είναι καινούργια αυτά- που στόχο έχουν την εμπορευματοποίηση της υγείας και να μετατρέψουν τα νοσοκομεία και γενικά την υγεία σε ένα άλλο πεδίο κερδοφορίας του μεγάλου κεφαλαίου και των επιχειρηματικών ομίλων του κλάδου μέσα, βέβαια, από τη συνεχή υποχρηματοδότηση και υποστελέχωση των νοσοκομείων.

Σύμφωνα με τους εργαζόμενους στο νοσοκομείο, αλλά και τους κατοίκους του νησιού αναδεικνύεται για άλλη μια φορά το σοβαρό πρόβλημα της έλλειψης μόνιμου προσωπικού στο Νοσοκομείο της Λήμνου και κυρίως του ιατρικού προσωπικού παρ’ όλο που -σας προλαβαίνω- τον τελευταίο χρόνο έγιναν ορισμένες προσλήψεις μόνιμου προσωπικού δέκα τον αριθμό, αλλά κυρίως συμβασιούχων, είκοσι ένας. Δηλαδή, σχέση μόνιμου προς συμβασιούχου είναι ένας προς δύο, κάτι παραπάνω από ένας προς δύο.

Συγκεκριμένα, τον Ιούνιο του 2017 από τις διακόσιες τριάντα εννέα οργανικές θέσεις συνολικά του προσωπικού που προβλέπει ο οργανισμός του νοσοκομείου είναι καλυμμένες οι εκατόν εξήντα έξι και υπάρχουν εβδομήντα τρεις κενές οργανικές θέσεις και δεκαπέντε κενές λειτουργικές θέσεις, δηλαδή θέσεις που είναι προσωπικό που έχει αποσπαστεί σε άλλους φορείς. Συνολικά, δηλαδή ογδόντα οκτώ κενές θέσεις από τις οποίες οι τριάντα δύο καλύπτονται είκοσι μία θέσεις με συμβασιούχους και έντεκα θέσεις με αποσπασμένους υπαλλήλους.

Ειδικά για το ιατρικό προσωπικό ο υπάρχων οργανισμός είναι ανεπαρκής ως προς τις ανάγκες του νοσοκομείου. Αυτό είναι πανθομολογούμενο. Ακόμη, όμως και με τον ισχύοντα ελλιπή οργανισμό υπηρετούν σήμερα ένας μόνιμος παθολόγος, ενώ προβλέπονται δύο, ένας αναισθησιολόγος, ενώ προβλέπονται δύο και ένας μόνιμος και ένας επικουρικός χειρούργος. Μέχρι σήμερα τα κενά καλύπτονται προσωρινά είτε με μετακινήσεις γιατρών από άλλα νοσοκομεία είτε με ιδιώτες ιατρούς είτε με υπερεργασία δηλαδή απλήρωτες υπερωρίες των υπηρετούντων ιατρών.

Επίσης, αναφέρεται το αίτημα για καθιέρωση κινήτρων ώστε να εκδηλώνουν ενδιαφέρον οι γιατροί για τα νοσοκομεία ακριτικών και παραμεθόριων περιοχών, όπως αυτό της Λήμνου.

Τέλος, αναδεικνύεται το πρόβλημα της καθυστέρησης των πληρωμών του ΕΟΠΥΥ προς το συγκεκριμένο Νοσοκομείο της Λήμνου.

Σας ερωτώ, λοιπόν, κύριε Υπουργέ, τι ενέργειες θα κάνετε για να αναβαθμιστεί ο οργανισμός του νοσοκομείου, ώστε να καλύπτονται πλήρως οι ανάγκες υγείας των κατοίκων της ακριτικής Λήμνου;

Δεύτερον, μέχρι τότε να καλυφθούν όλες οι προβλεπόμενες οργανικές θέσεις του υπάρχοντος οργανισμού με μόνιμο ιατρικό και λοιπό προσωπικό.

Τρίτον, να δοθούν αξιόλογα κίνητρα για να εκδηλώσουν ενδιαφέρον οι γιατροί για τις θέσεις του νοσοκομείου και κυρίως οικονομικά κίνητρα.

Και τέταρτον, να αυξηθεί η κρατική χρηματοδότηση προς το νοσοκομείο και να αποδοθούν τα καθυστερούμενα κονδύλια από τον ΕΟΠΥΥ στο νοσοκομείο.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Τάσσο, ευχαριστώ για την ερώτηση.

Νομίζω ότι τα έχουμε ικανοποιήσει αυτά που ζητάτε στο μέτρο των δυνατοτήτων, στο μέτρο που μας επιτρέπει και η γενικότερη δημοσιονομική κατάσταση. Νομίζω ότι πάρα πολλά από αυτά που ζητάτε τα έχουμε ικανοποιήσει ήδη.

Δηλαδή, πρώτον, μιλάτε για αύξηση της κρατικής χρηματοδότησης. Από 1.865.000 ευρώ που είχε προβλέψει η Κυβέρνηση Σαμαρά να δώσει το 2015, δώσαμε 2.050.000 ευρώ και φέτος θα δώσουμε 2.290.000 ευρώ. Είναι μια σοβαρή αύξηση για ένα νοσοκομείο όπως είναι αυτό της Λήμνου με τη δυναμικότητα που έχει.

Δεύτερον, για πρώτη φορά το 2016 πήρε από τον ΕΟΠΥΥ -είχε ενταλματοποιηθεί και τα έχει πάρει- 789.936,54 ευρώ μετά από πολλά, πολλά χρόνια. Φέτος, μέχρι στιγμής έχουν ενταλματοποιηθεί κι έχουν μεταφερθεί σε λογαριασμούς του νοσοκομείου 492.378 ευρώ και θα πάρει κι άλλα στην πορεία. Διότι τώρα ειδικά θα υπάρξει ένα δεύτερο κύμα πληρωμών του ΕΟΠΥΥ προς τα νοσοκομεία.

Δεν του λείπουν λεφτά. Να εξηγούμαστε για να μην παρεξηγούμαστε. Πέρσι του έμεινε και μεγάλο κομμάτι ταμειακού διαθεσίμου, το οποίο προσπαθούμε -επειδή έγινε σε αρκετά νοσοκομεία αυτό- να δούμε πώς μπορεί να χρησιμοποιηθεί σε κάποια άλλα πράγματα πέρα από τις άμεσες και τις τρέχουσες λειτουργικές ανάγκες των νοσοκομείων κι αν μπορεί αυτό να μεταφερθεί, λόγω του ορίου δαπανών που υπάρχει, σε συγκεκριμένες προμήθειες εξοπλισμού ή και ξενοδοχειακές αναβαθμίσεις κάποιων έργων.

Επίσης, για να μην το ξεχνάω, χρηματοδοτήθηκε πέρσι -εκτός από αυτά- με 1.642.865 ευρώ -τα οποία έχει δώσει σχεδόν όλα, 29.000 ευρώ έχουν μείνει- για πληρωμή ληξιπρόθεσμων οφειλών παλαιότερων ετών. Άρα, το πρώτο αίτημα έχει ήδη ικανοποιηθεί.

Δεύτερον, όσον αφορά το προσωπικό, ξέρουμε ότι είναι ένα νοσοκομείο υποστελεχωμένο με αρκετά προβλήματα κλπ., καλύπτει όμως αρκετές ανάγκες, γιατί και μονάδες υπάρχουν και είναι σε ακριτικό μέρος. Άρα, νομίζω ότι στο πλαίσιο αυτών των οποίων έχουμε δρομολογήσει για όλη τη χώρα, έχει πάρει ένα σημαντικό μοιράσι -να το πω έτσι- το Νοσοκομείο της Λήμνου. Μισό λεπτό να βρω ακριβώς τα στοιχεία.

Συγκεκριμένα: Έχει δοθεί η έγκριση για προκήρυξη επτά θέσεων γιατρών από τις οποίες έχουν καλυφθεί, έχουν αναλάβει υπηρεσία μέχρι στιγμής οι τέσσερις: ένας παθολόγος, ένας ουρολόγος, ένας νεφρολόγος, ένας γενικός γιατρός. Και είναι σε διαδικασία ολοκλήρωσης του διορισμού ακόμα ένας παθολόγος κι ένας αναισθησιολόγος. Κι αυτά έγιναν τώρα, το 2016-2017.

Όσον αφορά το νοσηλευτικό και λοιπό προσωπικό, μέσα στο 2016 προσλήφθηκαν και ανέλαβαν υπηρεσία τέσσερα άτομα: δύο νοσηλεύτριες, μία ΔΕ νοσηλεύτρια και ένας ΠΕ φαρμακοποιός.

Το 2017 προσλήφθηκαν τρεις ΤΕ νοσηλεύτριες, τρεις μαίες, ένας τραυματιοφορέας και τρία άτομα διοικητικού προσωπικού. Αυτά είναι μόνιμα. Μέσω του προγράμματος του ΟΑΕΔ έχουν αναλάβει έντεκα άτομα. Και μέσω της προκήρυξης 7Κ, που ήδη έχουν βγει τα προσωρινά αποτελέσματα σε αυτούς, είναι ένας ΠΕ ψυχολόγος, τρεις ΤΕ νοσηλεύτριες ένας ΤΕ πληροφορικής, που χρειάζεται το νοσοκομείο για τη διοικητική υποστήριξη, κι ένας ΥΕ τραυματιοφορέας. Αυτοί είναι τριάντα ένα άτομα.

Νομίζω δηλαδή ότι ένα νοσοκομείο σαν τη Λήμνο το να παίρνει μέσα σε ενάμισι χρόνο τριάντα ένα άτομα συν τους γιατρούς που είπα, συν τέσσερις επικουρικούς, που δεν τους είπα πριν, είναι μια σοβαρή ενίσχυση στο πλαίσιο της γενικότερης κακομοιριάς που ζούμε. Και είναι σίγουρα καλύτερη η κατάσταση απ’ αυτό το οποίο παραλάβαμε και που είχε δρομολογηθεί το 2014 - 2015. Νομίζω ότι είμαστε σε μια τέτοια διαδικασία να καλύψουμε και όποια άλλα κενά στο μέλλον. Και προσπαθούμε μάλιστα μια σειρά από πράγματα που έχουν να κάνουν με συνταξιοδοτήσεις κάποιου προσωπικού και ειδικά γιατρών κλπ., να προκηρύσσεται η θέση. Ήδη θα βγει μια τέτοια παρτίδα προκήρυξης θέσεων γιατρών, όπου τελειώνει η υπηρεσία τους στο δημόσιο, για να μπορέσουν να προκηρυχθούν πριν αποχωρήσουν αυτοί από τη θέση τους.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε τον κύριο Υπουργό.

Κύριε Τάσσο, έχετε τον λόγο για τρία λεπτά για τη δευτερολογία σας.

**ΣΤΑΥΡΟΣ ΤΑΣΣΟΣ:** Κύριε Υπουργέ, έχω εδώ τις καταστάσεις που μας έδωσε ο διοικητής του νοσοκομείου, όσον αφορά το προσωπικό. Αυτό που βλέπω εδώ είναι ότι για το 2017 υπάρχουν εβδομήντα τρεις κενές θέσεις μονίμου προσωπικού.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το 2015 πόσες υπήρχαν, κύριε Τάσσο;

**ΣΤΑΥΡΟΣ ΤΑΣΣΟΣ:** Το 2013 ήταν ογδόντα τρεις. Εδώ είναι.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Το 2014 και το 2015 λέω.

**ΣΤΑΥΡΟΣ ΤΑΣΣΟΣ:** Εδώ είναι το 2016 και το 2017. Τα έχω εδώ. Μας τα έδωσε ο διοικητής του Νοσοκομείου. Αυτή είναι οι αριθμοί όσον αφορά το μόνιμο προσωπικό που υπηρετεί εκεί και οι κενές θέσεις που υπάρχουν.

Σε κάθε περίπτωση, όμως, το να παίρνετε δέκα καινούργιους γιατρούς και είκοσι ένα επικουρικούς, όλοι ξέρετε ότι αυτή δεν είναι λύση. Δεν είναι λύση αυτή. Δέκα πήρατε μόνιμους. Δέκα! Ογδόντα τρεις ήταν πριν οι κενές οργανικές θέσεις, τώρα είναι εβδομήντα τρεις. Πήρατε δέκα μόνιμους καινούργιους γιατρούς για το 2017.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ δεν υπολόγισα τους τέσσερις που έχουν μετακινηθεί. Υπολόγισα μόνο τις νέες προσλήψεις.

**ΣΤΑΥΡΟΣ ΤΑΣΣΟΣ:** Άρα, λοιπόν, το νοσοκομείο σήμερα υπολειτουργεί, ακόμα και με αυτόν τον οργανισμό, ο οποίος δεν μπορεί να ικανοποιήσει τις ανάγκες για να λειτουργήσει σωστά ένα νοσοκομείο σε μια ακριτική περιοχή, όπως λέτε και εσείς.

Επίσης, δεν μπορούμε πάντα να πηγαίνουμε στη λογική αυτή του «να σε κάψω Γιάννη, να σε αλείψω λάδι». Δηλαδή, εσείς «καίτε» με την πολιτική σας τον «Γιάννη» -γιατί περί αυτού πρόκειται- και μετά τον αλείφετε με λίγο λάδι και λέτε ότι «εντάξει, πάρε και την ασπιρίνη να ανακουφιστείς από τον πόνο».

Εμείς θέλουμε ο κάθε πολίτης να απολαμβάνει ό,τι καλύτερο προσφέρει η επιστήμη της ιατρικής, ώστε να μπορεί, αν τυχόν «καεί» από οποιαδήποτε αιτία, να γίνει καλά. Και αυτό δεν γίνεται. Διότι η πολιτική σας αυτή δεν υπηρετεί τις κοινωνικές υπηρεσίες, ώστε ο κάθε πολίτης, ο κάθε εργαζόμενος, ο κάθε αυτοαπασχολούμενος να απολαμβάνει ό,τι καλύτερο προσφέρει η επιστήμη της ιατρικής σήμερα.

Γιατί; Γιατί θέλετε να ενισχύσετε το μεγάλο κεφάλαιο. Γιατί θέλετε να κάνετε την υγεία ένα άλλο πεδίο κερδοφορίας. Γιατί για το μεγάλο κεφάλαιο αυτό είναι ένα «φιλέτο». Γιατί αυτοί ξέρουν ότι, όταν ο άλλος αρρωστήσει, θα αναγκαστεί να ξεπουληθεί για να πάει να γίνει καλά. Και δεν μπορούν να το αφήσουν αυτό να το πάρει το δημόσιο. Αυτοί θέλουν και από αυτό να εισπράττουν υπεραξία. Η υγεία, δηλαδή, για το σύστημα που υπηρετείτε είναι ένα άλλο εμπόρευμα, όπως είναι η παιδεία, όπως είναι το κάθε τι.

Αυτή είναι η δική μας βασική διαφορά όσον αφορά την πολιτική που εφαρμόζετε. Και εκεί είναι η ένστασή μας. Δεν μπορείτε, δηλαδή, να μας λέτε ότι «δίνουμε κάποια ψίχουλα στον κόσμο, παίρνουμε κάποιους συμβασιούχους, για να καλύψουμε προσωρινά κάποιες ανάγκες».

Εμείς θέλουμε οι ανάγκες να καλύπτονται πλήρως με μόνιμο προσωπικό. Και αυτό δεν το κάνετε. Δεν το κάνετε, γιατί αυτός είναι ο πυρήνας της πολιτικής σας. Δεν υπηρετείτε την πολιτική, που υπηρετεί τις ανάγκες της κοινωνίας, αλλά την κερδοφορία του κεφαλαίου.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Τάσσο.

Κύριε Υπουργέ, έχετε το λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν το είχα σκοπό, αλλά θα με αναγκάσετε να σας απαντήσω ιδεολογικά. Στο επίπεδο που με προκαλείτε, σε αυτό θα απαντήσω.

Όσον αφορά το πρώτο κομμάτι -για να πω μια κουβέντα- είναι σαφές ότι υπάρχουν κενές οργανικές παντού. Δεν είπαμε ότι τις καλύψαμε όλες. Όμως, από τον Οκτώβρη του 2015 μέχρι σήμερα που μιλάμε έχουν ξεπεράσει τους δέκα χιλιάδες οι διορισμοί των ανθρώπων, που έχουν αναλάβει υπηρεσία στο σύστημα υγείας.

**ΣΤΑΥΡΟΣ ΤΑΣΣΟΣ:** Πόσοι λείπουν να μας πείτε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μην με κόβετε. Δεν σας έκοψα.

Ένα κομμάτι σοβαρό από αυτό, σε σχέση με τη δυναμικότητά του, είναι για πρώτη φορά μετά από πολλά χρόνια και στο Νοσοκομείο της Λήμνου. Και ό,τι καλύτερο μπορούμε να κάνουμε για τα νοσοκομεία ακριτικών, νησιωτικών και ορεινών περιοχών το κάνουμε και θα το κάνουμε.

Για το άλλο που λέτε, καλή είναι η ανάλυση γενικώς, αλλά να εξηγούμαστε. Η πτώση της αξίας της εργατικής δύναμης και η υποτίμησή της σαφώς έχει να κάνει και με τη μεγάλη μείωση του κόστους αναπαραγωγής της.

Το κόστος αναπαραγωγής της εργατικής δύναμης ένας παράγοντας που το καθορίζει είναι οι δαπάνες που διατίθενται μέσα από ένα δημόσιο σύστημα υγείας για να μπορέσουν να ξανακάνουν ικανό προς εργασία έναν εργαζόμενο που λόγω ασθένειας χάνει αυτή την ικανότητα.

Δεν ταιριάζει με την ανάλυσή σας, κύριε Τάσσο, η παγκοσμίως πρωτοποριακή –γιατί έτσι είναι- πολιτική απόφαση, που έλαβε αυτή η Κυβέρνηση και να δω σε είκοσι ή σε τριάντα χρόνια ποιος θα έχει το θάρρος να την αναιρέσει.

Δεν ταιριάζει με την ανάλυση αυτή αυτό που κάναμε εμείς ως Κυβέρνηση, να καλύψουμε, να αποσυνδέσουμε, την ασφαλιστική εισφορά από τη νοσηλευτική και ιατροφαρμακευτική κάλυψη. Αυτό που κάναμε με τους ανασφάλιστους.

Σκεφτείτε το ιδεολογικά και οικονομικά, κύριε Τάσσο. Αποσυνδέουμε την ικανότητα του εργαζόμενου μέσω των ασφαλιστικών του εισφορών να καλύπτει μέρος της αναπαραγωγής της χαμένης του ικανότητας για εργασία και το δίνουμε μέσα από τον κρατικό προϋπολογισμό, που είναι αναδιανομή από φορολογία υπέρ των ασθενέστερων. Αυτή είναι η πραγματικότητα.

**ΣΤΑΥΡΟΣ ΤΑΣΣΟΣ:** Φορολογία από ποιους;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από τους πάντες.

**ΣΤΑΥΡΟΣ ΤΑΣΣΟΣ:** Και τους εφοπλιστές φορολογείτε; Πώς φορολογείτε τους εφοπλιστές;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Και οι εφοπλιστές πληρώνουν. Όχι όσο θα έπρεπε, αλλά κι αυτοί πληρώνουν. Και το μεγάλο κεφάλαιο πληρώνει. Όχι όσο θα έπρεπε, αλλά κι αυτό πληρώνει. Ο προϋπολογισμός είναι αναδιανομή.

**ΣΤΑΥΡΟΣ ΤΑΣΣΟΣ:** Αναδιανομή γίνεται; Δεν είναι αναδιανομή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, κύριε Τάσσο. Δεν κολλάει στην ανάλυσή σας, αλλά έτσι είναι. Ναι, είμαστε η πρώτη Κυβέρνηση παγκοσμίως, που σε καιρό κρίσης αναδιανέμει, μέσω του κρατικού προϋπολογισμού, πόρους για να καλύψει ανθρώπους και να τους επαναφέρει την ικανότητα για εργασία, να τους επαναφέρει την κατάσταση, πλην σωματικής, και ψυχική ευεξίας, που είναι η υγεία κι όχι απλά η απουσία της ασθένειας.

Και το κάνει αυτό χωρίς να χρειάζεται να προκαταβάλει ο εργαζόμενος χρήματα για να συντηρήσει και να χρηματοδοτήσει το σύστημα της περίθαλψης. Και αυτό δεν είναι υπέρ του μεγάλου κεφαλαίου, αλλά είναι υπέρ των ασθενέστερων, υπέρ των χαμηλότερων κοινωνικών στρωμάτων, υπέρ των νέων εργαζόμενων, υπέρ αυτών που διαμορφώνουμε και θα συνεχίσουμε να διαμορφώνουμε, πλατιά κοινωνική και πολιτική συμμαχία, για να αλλάξουμε αυτή τη χώρα. Σε αυτή τη συμμαχία είστε οργανικό στοιχεία, αν το πάρετε απόφαση.

Ευχαριστώ πολύ.

**ΣΤΑΥΡΟΣ ΤΑΣΣΟΣ:** Δηλαδή, η μείωση του αφορολόγητου είναι προς την κατεύθυνση αυτή;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας απάντησα.

**ΠΡΟΕΔΡΕΥΩΝ (Μάριος Γεωργιάδης):** Συνεχίζουμε με την πέμπτη με αριθμό 1251/18-7-2017 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, σχετικά με τη μη καταβολή δεδουλευμένων των εργαζομένων της εταιρείας «ΣΥΚΑΣ ΔΗΜΗΤΡΙΟΣ & ΣΙΑ Ε.Ε.» στο Πανεπιστημιακό Γενικό Νοσοκομείο Λάρισας.

Κύριε Πρόεδρε, έχετε δύο λεπτά για να αναπτύξετε την ερώτησή σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Η ερώτηση αυτή αφορά, όπως ειπώθηκε και από εσάς, κύριε Πρόεδρε, το οξυμένο και τεράστιο πρόβλημα που έχει προκύψει για δώδεκα εργαζόμενους της εταιρείας «ΣΥΚΑΣ ΔΗΜΗΤΡΙΟΣ & ΣΙΑ Ε.Ε.», η οποία υλοποιεί μέσω σύμβασης το έργο συντήρησης των ηλεκτρομηχανολογικών εγκαταστάσεων του Πανεπιστημιακού Νοσοκομείου στη Λάρισα. Οι εργαζόμενοι παρέμεναν απλήρωτοι για τρίμηνο.

Εδώ ανοίγω μία παρένθεση. Η ερώτηση κατατέθηκε ως επίκαιρη στα μέσα του Ιουνίου και το τρίμηνο που αναφέρεται ότι δεν πληρώθηκαν οι εργαζόμενοι αφορά το τρίμηνο Μαρτίου-Απριλίου-Μαΐου. Η ερώτηση συζητιέται Σεπτέμβρη. Το λέω αυτό χωρίς καμμία αιχμή, χωρίς καν να καταθέτω ένσταση, αλλά για να διευκρινίσουμε το τρίμηνο.

Βεβαίως, πέρα από αυτό το τρίμηνο που παραμένουν απλήρωτοι οι εργαζόμενοι, παράλληλα, τους οφείλονται και δεδουλευμένα, μισθοί δηλαδή, έξι ετών. Και μάλιστα, περίπου το ποσό αυτών των έξι ετών, όπως σας είπα, είναι άνω των 200 χιλιάδων ευρώ στο σύνολο, τα οποία οφείλονται στους εργαζόμενους.

Η εταιρεία τι έκανε αυτά τα χρόνια; Κατέβαλε στους εργαζόμενους έναντι, μικροποσά, με το αιτιολογικό πάντα ότι το νοσοκομείο δεν πληρώνει. Και φυσικά, η εξέλιξη αυτή δημιουργούσε και ανασφάλεια και αβεβαιότητα. Και χρησιμοποιώ χρόνο παρακείμενο διότι οι εξελίξεις από ένα σημείο και μετά, από την άνοιξη και εντεύθεν, σε αυτό το θέμα είναι δραματικές σε ό,τι αφορά τους εργαζόμενους και θα αναφερθώ, κύριε Πρόεδρε, στη δευτερολογία.

Έτσι, λοιπόν, και η ανασφάλεια και η αβεβαιότητα για το εργασιακό μέλλον των εργαζομένων ενισχύθηκαν όταν ξεκίνησαν τις αντιδράσεις τους, διεκδικώντας τα δεδουλευμένα τους από την εταιρεία όπου εργάζονται, κατ’ επέκταση, μετά από συναντήσεις της εταιρείας, με τη διοίκηση του νοσοκομείου τον Απρίλιο, αλλά και στις υπόλοιπες συναντήσεις που είχαν το επόμενο χρονικό διάστημα, όπου δεν λαμβάνουν καμμία συγκεκριμένη δέσμευση για τον τρόπο, τον χρόνο τακτοποίησης των οφειλών προς τους εργαζόμενους.

Συνεπώς, τα ερωτήματα –και κλείνω με αυτό, κύριε Πρόεδρε- προς τον κύριο Υπουργό είναι τι μέτρα, τι ενέργειες θα πάρει ώστε να πληρωθούν οι εργαζόμενοι τα δεδουλευμένα τους άμεσα και βεβαίως τι θα απογίνει το αντικείμενο με το οποίο ασχολούνταν οι εργαζόμενοι αυτοί.

Εμείς λέμε ότι θα πρέπει να στελεχωθεί με μόνιμες και σταθερές σχέσεις εργασίας, με μόνιμο προσωπικό, με πλήρη εργασιακά, μισθολογικά, ασφαλιστικά δικαιώματα. Γιατί, στο κάτω κάτω, η υπηρεσία, η εργασία που προσέφεραν αυτοί οι εργαζόμενοι είναι αναγκαία για τη λειτουργία και του συγκεκριμένου Νοσοκομείου.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε και εμείς.

Τον λόγο έχει ο κύριος Υπουργός για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρώτον, κύριε Λαμπρούλη, έχει κοπεί το ένταλμα και οι άνθρωποι θα πληρωθούν. Και υπάρχει η δέσμευση ότι θα πληρωθούν οι εργαζόμενοι και όχι η εταιρεία. Το ένα, λοιπόν, είναι αυτό για να τελειώνουμε. Από 11-07 έχει παρθεί η απόφαση και έχει σταλεί και στην Επίτροπο.

Μου δίνετε την αφορμή να πω δύο, τρία πράγματα σε σχέση με μια σειρά από εργολάβους και διαδικασίες υποστήριξης λειτουργίας νοσοκομείων από συνεργεία κ.λπ..

Είμαστε σε έναν πόλεμο πολλών λογιών. Από τη μία έχουμε όλες αυτές τις εταιρείες που βασικά είναι καθαριότητα, σίτιση, φύλαξη, αλλά είναι και συντήρηση ηλεκτρομηχανολογικών εξοπλισμών σε κάμποσα νοσοκομεία, οι οποίες υπερτιμολογούν πάρα πολύ. Έχουν να γίνουν εδώ και αρκετό καιρό διαγωνισμοί. Υπάρχουν εταιρείες οι οποίες παίρνουν παρατάσεις από το 2012, από το 2013, από 2014.

Εμείς προσπαθούμε να τους διώξουμε. Νομοθετήσαμε δύο φορές. Την πρώτη φορά μας έριξε το Σ.τ.Ε. Συνεχίζουμε αφού νομοθετήσουμε για δεύτερη φορά. Ακόμα και σήμερα μετά τη δεύτερη νομοθέτηση –προσέξτε- υπάρχουν δικαστικοί ανά την Ελλάδα οι οποίοι βγάζουν προσωρινές διαταγές -ενώ έχει ολοκληρωθεί ο διαγωνισμός- και λένε να μην διορίζουμε αυτό το προσωπικό με τις ατομικές συμβάσεις. Βέβαια δεν είναι μόνιμοι, αλλά είναι σαφέστατα καλύτερα σε επίπεδο και χρηματικών απολαβών και ασφαλιστικών καλύψεων από τον εργασιακό μεσαίωνα του εργολάβου.

Υπάρχει μία λύση ενδιάμεση που σκεφτήκαμε εδώ, η οποία δεν είναι καλύτερη αλλά είναι σαφώς καλύτερη απ’ αυτό το πράγμα που έχουμε, το να συμβαλλόμαστε, δηλαδή, με μια εταιρεία που μας κοστολογεί τις υπηρεσίες, τη συντήρηση του ηλεκτρομηχανολογικού εξοπλισμού και εμείς να την πληρώνουμε. Εδώ υπήρχε ένα θέμα νομιμοποίησης δαπανών γιατί είχε γίνει παράταση της σύμβασης και δεν υπέγραφε η Επίτροπος τα χρήματα. Νομιμοποιήθηκαν οι δαπάνες, έγινε μια συγκεκριμένη συνεννόηση από τον διοικητή του νοσοκομείου για εκχώρηση αυτού του ποσού στους ίδιους τους εργαζόμενους, κόπηκαν τα εντάλματα και έχουν πάει να εγκριθούν και να πληρωθούν.

Υπάρχει, όμως, το εξής. Σκεφτήκαμε μία άλλη ενδιάμεση λύση. Αν δεν μπορούμε να κάνουμε ατομικές συμβάσεις εργασίας, να υπάρχει σε τέτοιες υπηρεσίες απόδειξη δελτίου παροχής υπηρεσιών με ανθρώπους που θα θελήσουν να συμβληθούν με το νοσοκομείο. Έχουμε όριο στους μόνιμους διορισμούς, -τι να κάνουμε;- και το ξέρουμε. Προκηρύξαμε με τις τελευταίες δύο προκηρύξεις θέσεις για διακόσια πενήντα άτομα τεχνικό προσωπικό σε όλη τη χώρα. Αυτό μπορέσαμε να προκηρύξουμε. Μία λύση, λοιπόν, που είναι προς την κατεύθυνση του να ξεφύγουμε από τους εργολάβους είναι αυτό το πράγμα.

Το θέμα είναι ότι υπάρχει ένας πόλεμος σε εξέλιξη. Οι ίδιοι οι εργολάβοι προσφεύγουν και κάποιες αποφάσεις είναι εναντίον τους. Είναι, όμως, τρεις στις δέκα. Οι εφτά αφορούν προσωρινές διαταγές για να σταματήσουν την ολοκλήρωση των προσλήψεων. Οι τρεις στις δέκα είναι για να συνεχίσουμε. Και αυτό το πράγμα και με το Ελεγκτικό Συνέδριο –αλλά βασικά αυτό είναι από την άλλη δικαιοσύνη, από εκεί παίρνουν τις αποφάσεις- γίνεται συνέχεια. Γίνεται ένας τέτοιος πόλεμος ο οποίος μας στερεί τη δυνατότητα να το κάνουμε έτσι όπως θέλουμε.

Και από τη μία σου κάνουν αυτό και από την άλλη πιέζουν στο να προκηρυχθεί ξανά διαγωνισμός για να τον κερδίσουν. Καταλάβατε; Και αρχίζει τώρα ένας νέος κύκλος προσφυγών όταν αναλαμβάνουν οι εργαζόμενοι για τη μη συνέχιση της πληρωμής τους. Κάνουν και τέτοια πράγματα. Αυτό, λοιπόν, γίνεται.

Θα υπάρξει κάποια κεντρική παρέμβαση σε αυτό το πράγμα. Θα το πω πολύ καθαρά. Από τη στιγμή που έχουμε νομοθετήσει δύο φορές -και έχουμε προσαρμοστεί με βάση αυτά που μας είπαν και στο Ελεγκτικό Συνέδριο και με αυτά που περιέγραφε και η απόφαση του Σ.τ.Ε. που έριξε την πρώτη απόφαση- δεν μπορεί ο δικαστής σε ένα επαρχιακό νοσοκομείο να λέει όχι δεν θα προχωρήσετε σε ατομικές συμβάσεις, επειδή αυτοί προσέφυγαν -που θα τελειώσει σε τρία χρόνια η εκδίκαση- και θα πάει στο Ευρωπαϊκό Δικαστήριο. Πάνε δηλαδή, με δικαστικό τρόπο να σου ακυρώσουν την πολιτική επιλογή που έχεις κάνει.

Αυτή είναι η πραγματικότητα και αυτό κάνουμε. Όσον αφορά το συγκεκριμένο, λύθηκε έστω και με καθυστέρηση.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Κύριε Πρόεδρε, έχετε τον λόγο για τρία λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, σας άκουσα με προσοχή. Αναφερθήκατε στην προοπτική αυτού του τύπου των συμβάσεων και πώς σκέφτεται η Κυβέρνηση να προγραμματίσει, αν θέλετε, να δρομολογήσει τις λύσεις ή τέλος πάντων την ανάγκη κάλυψης των αναγκών σε θέσεις εργασίας.

Εμείς λέμε, επαναλαμβάνω -και το λέμε και στην ερώτηση, είναι και η θέση μας- μόνιμη και σταθερή εργασία, προσλήψεις μόνιμου προσωπικού με ό,τι αυτό συνεπάγεται για τον ίδιο τον εργαζόμενο, αλλά και για την υπηρεσία που θα προσφέρει, την εργασία που θα προσφέρει, όπου και εάν προσλαμβάνεται.

Δεύτερον, στο συγκεκριμένο εγώ δεν θα μιλήσω για την αναπαραγωγή της εργατικής δύναμης και για τη μείωση ή αύξηση του μη μισθολογικού κόστους. Εδώ μιλάμε για το μισθολογικό κόστος, δηλαδή για τον μισθό. Είπατε και εσείς, κάνατε μια πολύ μικρή αναφορά, ότι θα πληρωθούν.

Εδώ οφείλω μία εξήγηση σε ό,τι αφορά την πρωτολογία μου, κύριε Πρόεδρε.

Οι εργαζόμενοι δεν πληρώνονταν έξι χρόνια, αλλά έπαιρναν έναντι. Γίνονται όλες αυτές οι συζητήσεις διοίκησης, επιχειρηματία, εργαζομένων. Ο Επίτροπος ενέκρινε το κονδύλι. Το 60% του κονδυλίου αυτού μπορεί να καλύψει τα παρακρατηθέντα, τα μη δεδουλευμένα των εργαζομένων. Και έρχονται τώρα δικαστικές αποφάσεις, γιατί το επιτρέπει η νομοθεσία, και ιεραρχούν τους εργαζόμενους τρίτους στη σειρά απέναντι των όποιων απαιτήσεων για τα συγκεκριμένα ποσά από τη συγκεκριμένη επιχείρηση που έχει το δημόσιο, ασφαλιστικοί φορείς, τράπεζες κ.λπ.. Αυτό με τη βούλα του νόμου.

Εγώ δεν εξετάζω αν ήσασταν εσείς Κυβέρνηση ή όχι, ούτε τον εργαζόμενο τον αφορά αυτό. Τον εργαζόμενο αυτή τη στιγμή τον αφορά και τον καίει να πάρει αυτά τα χρήματα, τα οποία τα έχει δουλέψει και του τα οφείλουν, του τα χρωστούν.

Επίσης η συγκεκριμένη εταιρεία ξεκίνησε απολύσεις. Θα πάρουν αποζημίωση αυτοί οι εργαζόμενοι ενώ τους χρωστούν έξι χρόνια, καθώς και μισθούς του τρέχοντος έτους και το επίδομα αδείας; Όλα αυτά πότε και πώς; Και μέχρι τότε τι θα γίνουν; Με έναντι θα ζουν; Έναντι στη ζωή, έναντι στην εργασία. Δεν γίνεται αυτό, κύριε Υπουργέ.

Και βεβαίως εάν χρειάζεται και νομοθετική ρύθμιση και αυτή η οδός να αξιοποιηθεί πέρα από τις όποιες πιέσεις μπορούν να ασκηθούν προς όποια κατεύθυνση και σε όποιον υπεύθυνο χρειάζεται, προκειμένου να πληρωθούν οι εργαζόμενοι αυτοί.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε συνάδελφε.

Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μάλλον δεν καταλάβατε την πρώτη απάντηση.

Σας είπα ότι στις 16-6-2017 κοινοποιήθηκε ο νόμος στο νοσοκομείο. Από 15-6-2017 σύμβαση εκχώρησης μεταξύ της ως άνω εταιρείας και εργαζομένων σε αυτήν….

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Συγγνώμη, κύριε Υπουργέ, η εταιρεία εκχώρησε το προσωπικό στο νοσοκομείο και το νοσοκομείο δεν μπορεί να πληρώσει, διότι έγιναν προσφυγές από τον νομικό σύμβουλο του νοσοκομείου προς τα δικαστήρια και οι εργαζόμενοι έρχονται τρίτοι στη σειρά για να πληρωθούν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μη με κόβετε. Χάσατε τεύχη.

Έκανε ένα ερώτημα ο νομικός σύμβουλος. Τα ερωτήματα του νομικού συμβούλου απαντήθηκαν. Στις 11-7-2017 -απόσπασμα πρακτικού συνεδρίασης διοικητικού συμβουλίου- αποφασίστηκε μεταξύ άλλων έκδοση χρηματικού εντάλματος με δικαιούχους τους εργαζόμενους, το είπα πριν, της εταιρείας «ΣΥΚΑΣ ΔΗΜΗΤΡΙΟΣ & ΣΙΑ ΕΕ» και να πάει το ένταλμα στον Επίτροπο να το υπογράψει για να πληρωθούν.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Το ενέκρινε ο Επίτροπος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θα το πληρωθούν, λοιπόν. Τι μου κουβεντιάζετε; Το πρόβλημα ήταν ότι υπήρχε θέμα στην αρχή νομιμοποίησης δαπανών και μετά ότι ένας παραμηχανισμός, που υπάρχει παντού, σου λέει «γιατί να τα πάρουν αυτοί κατευθείαν»; Αυτό λύθηκε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ξέρετε ότι έγινε καταγγελία σύμβασης και σταματήσανε τη διαδικασία οι εργαζόμενοι;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό δεν μπορώ να το ξέρω, όχι. Δεν μπορώ να το ξέρω. Ξέρω ότι αυτό το κομμάτι που αφορά στο ότι το νοσοκομείο πρέπει να πληρώσει εργασία που παρείχαν αυτοί οι εργαζόμενοι, έτσι λύνεται.

Και δεύτερον, να προαναγγείλω εδώ κάτι το οποίο το ετοιμάζουμε και αν μπορέσουμε μπορεί να έρθει και ως τροπολογία στο νομοσχέδιο του Υπουργείου Εργασίας, το οποίο έχει μια σειρά από πολύ καλές ρυθμίσεις σε σχέση με την εργοδοτική αυθαιρεσία. Θα προσθέσουμε και άλλη μία. Αν μπορέσουμε να το έχουμε ετοιμάσει μπορεί να προλάβουμε και σε αυτό το νομοσχέδιο.

Θα λέει ότι εκτός από την ασφαλιστική και τη φορολογική ενημερότητα, ένας εργοδότης που παίρνει κρατικό χρήμα, είτε από τα νοσοκομεία είτε από τα ασφαλιστικά ταμεία, πρέπει να καταθέτει και μισθοδοτική ενημερότητα.. Με τον ΕΟΠΥΥ υπάρχει το μεγάλο πρόβλημα σε αυτό, δηλαδή, κλινικές που παίρνουν κάθε μήνα από τον ΕΟΠΥΥ δεν μπορεί να χρωστάνε οκτώ και εννέα μήνες στους εργαζόμενους. Θα υπάρξει μια διαδικασία με απόδειξη μέσω της τράπεζας όχι μέσω υπεύθυνης δήλωσης ότι έχει πληρώσει τουλάχιστον δύο ή τρεις μήνες πίσω από τον μήνα που θα πληρώνεται. Δηλαδή αν πάρεις χρήματα τον Αύγουστο, να έχεις πληρώσει μέχρι τον Ιούνιο τους μισθούς των εργαζομένων σου ή τον Μάη. Θα δούμε αυτή την καθυστέρηση με βάση την καθυστέρηση που μπορεί να κάνει και ο ΕΟΠΥΥ.

Το ίδιο μπορεί να γίνει και με τα νοσοκομεία, σε πολλά. Διότι υπάρχουν και άλλα συνεργία καθαρισμού ή φύλαξης που παραμένουν, που ενώ πληρώνονται από τα νοσοκομεία, δίνουν και αυτοί έναντι στους δικούς τους εργαζόμενους. Λίγα παίρνουν και πάλι τους δίνουν έναντι. Με αυτόν τον τρόπο δεν θα μπορούν να αμείβονται εάν δεν αποδεικνύουν ότι έχουν πληρώσει. Αυτό το ετοιμάζουμε, γιατί το έχουμε αντιμετωπίσει σε πολλές μεριές.

**ΠΡΟΕΔΡΕΥΩΝ (Μάριος Γεωργιάδης):** Ευχαριστούμε, κύριε Υπουργέ.

Πριν εισέλθουμε στην τελευταία επίκαιρη ερώτηση θα αναγνώσω τις ερωτήσεις που δεν θα απαντηθούν λόγω κωλύματος των αρμόδιων Υπουργών.

Η δέκατη με αριθμό 976/6-6-2017 επίκαιρη ερώτηση δεύτερου κύκλου της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας,με θέμα: «Ελλείψεις ασθενοφόρων στο Νομό Χαλκιδικής θέτουν σε κίνδυνο τη ζωή πολιτών» δεν θα συζητηθεί λόγω κωλύματος του κυρίου Αναπληρωτή Υπουργού Υγείας κ. Πολάκη, παρ’ όλο που βρίσκεται εδώ –«δεν συζητείται» είναι η αιτιολογία.

Η ενδέκατη με αριθμό 923/1-6-2017 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Παιδείας, Έρευνας και Θρησκευμάτων, με θέμα: «Εκπλήρωση του τάματος του έθνους» δεν θα συζητηθεί λόγω κωλύματος του κυρίου Υπουργού Παιδείας, Έρευνας και Θρησκευμάτων κ. Κωνσταντίνου Γαβρόγλου.

Οι εν λόγω ερωτήσεις θα επαναπροσδιοριστούν για συζήτηση.

Η πρώτη με αριθμό 1332/28-8-2017 επίκαιρη ερώτηση πρώτου κύκλου του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Οικονομικών,με θέμα:«Υπολογισμός ΕΝΦΙΑ με βάση την παλαιότητα ενός κτηρίου» δεν θα συζητηθεί λόγω κωλύματος της αρμόδιας Υφυπουργού και δεν θα επαναπροσδιοριστεί για συζήτηση.

Η δέκατη έκτη με αριθμό 1257/21-7-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Θεοχάρη (Χάρη) Θεοχάρηπρος τον Υπουργό Οικονομικών, σχετικά με τη φορολόγηση κοινωφελών και φιλανθρωπικών ιδρυμάτων δεν θα συζητηθεί λόγω κωλύματος της αρμόδιας Υπουργού και δεν θα επαναπροσδιοριστεί για συζήτηση.

Η κ. Αικατερίνη Παπανάτσιου, Υφυπουργός Οικονομικών, δεν δύναται να απαντήσει λόγω απουσίας σε κυβερνητική αποστολή στη Θεσσαλονίκη λόγω συναντήσεων με φορείς πριν από τη ΔΕΘ. Για όλα τα παραπάνω υπάρχει και σχετική επιστολή της Γενικής Γραμματείας της Κυβέρνησης.

Εισερχόμαστε στην έκτη και τελευταία με αριθμό 1246/18-7-2017 επίκαιρη ερώτηση δεύτερου κύκλου του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας,με θέμα: «Απουσία μηχανισμού ελέγχου και αξιολόγησης της αναγκαιότητας διακομιδών, πλωτών διακομιδών και αεροδιακομιδών του ΕΚΑΒ».

Κύριε Μπαργιώτα, έχετε δύο λεπτά για να αναπτύξετε την ερώτησή σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Από ξηράς, αέρος και θαλάσσης, κύριε Πρόεδρε, όχι μόνο των πλωτών.

Το θέμα αφορά τις διακομιδές και αφορά κυρίως τον τρόπο με τον οποίο γίνονται. Θέλω να αρχίσω τονίζοντας ότι η διακομιδή κατ’αρχάς είναι μια πράξη προβληματική για τον ίδιο τον ασθενή. Είναι δεδομένο ότι και ο κίνδυνος αυξάνεται όταν είναι αναγκαίο, αναπόφευκτο να μετακινηθεί ένας ασθενής με οποιονδήποτε τρόπο και η πιθανότητα των επιπλοκών και είναι αποδεδειγμένο ότι αυξάνεται και η θνησιμότητα και μάλιστα αυξάνεται ανάλογα με τη βαρύτητα του περιστατικού. Όσο πιο βαρύ είναι το περιστατικό που πρέπει να διακομιστεί τόσο περισσότερο αυξάνεται ο κίνδυνος θνησιμότητας από αυτήν καθαυτήν τη διακομιδή.

Ταυτόχρονα είναι μια περιπέτεια για όλη την οικογένεια ειδικά όταν αφορά διακομιδές από απομονωμένα μέρη, από νησιά κ.λπ. μιας και αναγκάζονται όλοι να ξεσπιτωθούν και είναι και οικονομική αιμορραγία και για την οικογένεια και για τον ασθενή –σε έμμεσα και άμεσα κόστη εννοώ- και για το ελληνικό δημόσιο και το ΕΚΑΒ, μιας και δεν είναι, όπως θα δούμε στη συνέχεια, καθόλου φθηνή αυτή η διαδικασία.

Έτσι, λοιπόν, έχουμε χιλιάδες διακομιδές στην Ελλάδα, αναπόφευκτες οι περισσότερες -σπεύδω να παραδεχτώ- από ξηρά, από αέρα και από θάλασσα. Ενδεικτικά αναφέρω ότι σύμφωνα με τα στοιχεία, που δίνει το ίδιο το Λιμενικό, την περίοδο 2012-2016, δηλαδή μέσα σε τέσσερα χρόνια, πραγματοποιήθηκαν 3.345 είτε με πλωτά του Λιμενικού είτε με ιδιώτες στις Κυκλάδες και αλλού και 5.000 περίπου, κάτι λιγότερο, είναι οι αεροδιακομιδές, που δίνει η Πολεμική Αεροπορία. Το κόστος τους –το αναφέρω και κρατήστε το- για τον Στρατό Ξηράς, δηλαδή για τα ελικόπτερα, είναι 18.750 και γύρω στις 22.000 είναι η διακομιδή της Πολεμικής Αεροπορίας, ενώ περίπου στις 2.000 είναι το κόστος για τα πλωτά.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρησιμοποιήσω τα τρία λεπτά τώρα. Άρα μια αεροδιακομιδή, για να μιλάμε με στοιχεία, που γίνονται αντιληπτά είναι …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Από πού είναι τα στοιχεία αυτά που λέτε;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Είναι από τις απαντήσεις που έλαβα σε ανάλογη ερώτηση από το Υπουργείο Εθνικής Άμυνας. Νομίζω ότι τα έχετε και εσείς, τα έχετε αναφέρει. Είναι τα γνωστά 100 εκατομμύρια σε αναλυτικούς πίνακες. Τα έλαβα από το γραφείο του κ. Καμμένου.

Μια αεροδιακομιδή, λοιπόν, κοστίζει περίπου όσο ένα ασθενοφόρο. Δύο ώρες πτήσεις -από στοιχεία που δεν περιλαμβάνονται σε αυτά, αλλά είναι γνωστά- με ένα C130 κοστίζουν περίπου όσο και η ετήσια μισθοδοσία δύο γιατρών του Εθνικού Συστήματος Υγείας. Είναι τέτοια τα κόστη.

Επίσης θέλω να πω και το εξής: Έναν μήνα τώρα το ΕΚΑΒ Λάρισας κάνει διακομιδές στα νοσοκομεία, τις μεν μαγνητικές στο ένα, γιατί είναι χαλασμένος ο μαγνητικός, στο άλλο τις δε αξονικές του άλλου, γιατί είναι χαλασμένος ο αξονικός. Το αποτέλεσμα είναι ότι πηγαινοέρχονται διαρκώς. Εδώ το μόνο που θέλω να επισημάνω, είναι ότι κανένας δεν ξέρει ποιο είναι το πραγματικό κόστος μιας τέτοιας διαδικασίας, η οποία τραβάει πάνω από έναν μήνα τώρα.

Έτσι, λοιπόν, όλοι όσοι είμαστε εδώ μέσα γιατροί και όλοι όσοι έχουμε δουλέψει στα νοσοκομεία γνωρίζουμε πολύ καλά και υπήρξαμε μάρτυρες και αδικαιολογήτων και ιδιαίτερα επικίνδυνων διακομιδών, μια και όπως ξέρουμε όλοι από την εμπειρία μας διαχρονικά και μέχρι σήμερα, δεν υπάρχει κανένα σύστημα αξιολόγησης ελέγχου του τρόπου με τον οποίο γίνονται οι αεροδιακομιδές και πολύ περισσότερο των ιατρικών λόγων, που γίνονται, αν μπορούσαν να αντιμετωπιστούν εκεί που έγιναν, αν έγινε ιατρικό λάθος, αν έλειπε κάποιος, αν είναι δικαιολογημένη, αν είναι αδικαιολόγητη. Είπα από την αρχή ότι οι περισσότερες είναι δικαιολογημένες και αναγκαίες. Όμως, δεν είναι όλες.

Δεν υπάρχει, λοιπόν, κανένα σύστημα αξιολόγησης και κατά την άποψή μου, γιατί αρχίζω να μακρηγορώ, η μείωση των διακομιδών θα έπρεπε να είναι ο πρώτος στόχος στην πολιτική των διακομιδών, κυρίως για τη μείωση του κινδύνου των ασθενών, που ανέφερα στην αρχή, και δευτερευόντως για τη μείωση του κόστους.

Έτσι, λοιπόν, αυτό για να επιτευχθεί χρειάζεται κυρίως έλεγχο και έναν τρόπο αξιολόγησης των προβλημάτων που παρουσιάζονται, των κενών, των ελλείψεων, των κακοπραξιών και οτιδήποτε άλλο.

Η πρώτη ερώτηση είναι αν υπάρχει στο πρόγραμμα, στη σκέψη του Υπουργείου -γιατί δεν γνωρίζω να υπάρχει καμμία πράξη- η ανάπτυξη ενός συστήματος αξιολόγησης, ακόμα και εξειδικευμένης εκπαίδευσης. Όλα τα κράτη που γνωρίζω έχουν ένα συγκεκριμένο πρωτόκολλο μεταφοράς ασθενών. Στην Ελλάδα δεν υπάρχει κανένα.

Θα υπάρξει η ενεργοποίηση και η αξιολόγηση των συστημάτων τηλεϊατρικής, που υφίστανται -αμαρτωλά μεν- και της νέας τεχνολογίας, που κάνει την τηλεϊατρική πολύ απλή πράξη;

Επίσης -αν θέλετε μου απαντάτε αργότερα- υπήρξε μελέτη σκοπιμότητας για την ανάπτυξη νέων κέντρων του ΕΚΑΒ, αεροδιακομιδών και πλωτών διακομιδών; Υπάρχει μελέτη που να αποδεικνύει ότι ενδεχομένως, παράλληλα με αυτό, θα έπρεπε να γίνει και κάποια αξιοποίηση και κάποια μετάγγιση πόρων στα νοσοκομεία και στους σχηματισμούς, οι οποίοι έχουν συγκεκριμένα προβλήματα στην περιοχή; Αυτά προς το παρόν.

Ευχαριστώ.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε συνάδελφε, από πού να το πιάσουμε και πού να το καταλήξουμε;

Κάνετε μια ερώτηση, η οποία ακούγεται πομπώδης, αλλά τα πράγματα είναι πιο σκληρά και πιο συγκεκριμένα, διότι, όπως είπα και σε προηγούμενη ερώτηση, δεν πέσαμε ξαφνικά σε αυτό τον πλανήτη, σε αυτή τη χώρα και ούτε γεννηθήκαμε διά της παρθενογενέσεως.

Τα χρέη του ΕΚΑΒ -και δεν είναι του ΕΚΑΒ, είναι των ασφαλιστικών ταμείων-προς την Αεροπορία με βάση τα στοιχεία που έχουμε μαζέψει και τα οποία παραλάβαμε, ήταν 100 εκατομμύρια ευρώ για διακομιδές που ξεκινούσαν από τη δεκαετία του 1990 ακόμα, τα οποία δεν είχαν πληρωθεί.

Το λύσαμε αυτό. Ήρθαμε σε μια συμφωνία με την Αεροπορία ότι θα τους δώσουμε μέσα σε τέσσερα χρόνια 50 εκατομμύρια, θα διαγράψουμε όλα τα παλιά και βέβαια από εδώ και πέρα, όπως κάναμε και πέρυσι, θα τους πληρώνουμε κανονικά όλο το κόστος της διαδικασίας των διακομιδών και με τη νέα βάση που ανοίξαμε και με τις νέες βάσεις που θα ανοίξουμε στην πορεία. Το ένα και το πρώτο που πρέπει να λύσουμε είναι αυτό.

Δεύτερον, κοιτάξτε, είμαστε μια χώρα η οποία έχει μια γεωγραφική διαμόρφωση που δεν την έχουν άλλες χώρες. Έχουμε και πολλά βουνά και πολλά νησιά. Αλλού υπάρχουν βουνά, αλλού υπάρχουν νησιά. Μόνο κάποιες περιοχές της Νορβηγίας υπάρχουν που μοιάζουν με εμάς.

Εμείς πρέπει να οργανώσουμε ένα σύστημα μεταφοράς των ασθενών. Διότι, όπως είπα και πριν, δεν μπορούμε να έχουμε νευροχειρουργό σε κάθε νησί, ούτε μπορούμε να έχουμε ογκολογική κλινική σε κάθε νομαρχιακό νοσοκομείο. Πρέπει να οργανώσουμε ένα σύστημα επείγουσας μεταφοράς και ειδικά από το αρχιπέλαγος, το Αιγαίο και από κάποιες ορεινές περιοχές, το οποίο να διακομίζει σε έναν λογικό χρόνο έναν ασθενή που έχει ανάγκη για να του παρασχεθούν στον υγειονομικό σχηματισμό που απαιτεί η πάθησή του οι υπηρεσίες που έχει ανάγκη.

Φυσικά και υπήρξε μελέτη για την ιστορία της Σύρου. Δεν την είδατε εσείς που τα διαβάζετε όλα; Δεν είδατε, για παράδειγμα, ότι στη συντριπτική πλειοψηφία των αεροδιακομιδών που είχαμε από πολλά νησιά των Κυκλάδων, έπαιρναν εξιτήριο την επόμενη ημέρα; Το 45% έπαιρνε εξιτήριο την επόμενη ημέρα. Ναι, υπήρχε φόβος σε πολλούς γιατρούς για τη διακομιδή. Ναι, υπήρχε φόβος και υπάρχει ακόμα. Όταν έχει αποστελεχωθεί το σύμπαν, δεν μπορείς να περιμένεις από έναν νέο συνάδελφο να μπορέσει να χειριστεί ένα περιστατικό, είτε νέο είτε μεγαλύτερο, το οποίο αρχίζει να βαραίνει ή να είναι έτσι και λοιπά.

Τρίτον, ωραία τα λόγια της τηλεϊατρικής. Ό,τι έχει γίνει μέχρι τώρα ήταν απλώς για να βάλουμε τα μηχανήματα και όχι για να λειτουργήσουν. Έχουν ξοδευτεί πολλά λεφτά σε προγράμματα τηλεϊατρικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Το μόνο που αρχίζει να δουλεύει –το μόνο και το λέω έτσι- είναι αυτό που ολοκληρώθηκε. Δεν το ξεκινήσαμε εμείς, ολοκληρώθηκε επί των ημερών μας, της Β΄ υγειονομικής περιφέρειας που αφορά το Αιγαίο και λόγω αυτών που κάνει η διοίκηση, έχουν εκπαιδευτεί μια σειρά από γιατροί, παρά τις αντιδράσεις.

Ξέρετε, υπάρχουν γιατροί σε νησιά οι οποίοι σου λένε «δεν θέλω εγώ να συμμετέχω, τα ξέρω» ή σου λένε «δεν θέλω να συμμετέχω». Δεν είναι το κυρίαρχο αυτό. Από την άλλη μεριά, πρέπει να υπάρχει η υποδομή και οι άνθρωποι σε κάποια νοσοκομεία οι οποίοι να μπορούν να τον βοηθήσουν. Γιατί, εάν έχει την καμπίνα του στο νησί και να πάει να δείξει πέντε πράγματα κ.λπ., αλλά από την άλλη μεριά δεν υπάρχει κανείς για να του μιλήσει, τι γίνεται; Πότε οργανώθηκε αυτό; Τώρα άρχισε να οργανώνεται για τακτικά περιστατικά αλλά και για επείγοντα καρδιολογικά περιστατικά σε έξι νησιά του Αιγαίου, στα οποία συμβαίνει αυτό το πράγμα και που συνεργάζονται γιατροί, είτε μόνιμοι είτε αγροτικοί, που είναι σε αυτές τις δομές. Δεν είναι πανάκεια η τηλεϊατρική, δηλαδή, για να μην τρελαθούμε. Στο όνομα της τηλεϊατρικής δεν μπορείς να ακυρώσεις τη διαδικασία της επείγουσας μεταφοράς.

Εν πάση περιπτώσει, όταν το αναπτύξουμε το σχέδιο, τότε θα κάνουμε και την αξιολόγησή του. Δεν θα βάλουμε τώρα το κάρο μπροστά από το άλογο, μην τρελαθούμε. Για εμάς, το σχέδιο είναι σταθμός στη Σύρο, σταθμός στη Ρόδο, σταθμός στη Λέσβο, σταθμός στο Άκτιο. Αυτός είναι ο σχεδιασμός συν η βάση που υπάρχει τώρα στα Μέγαρα.

Αυτός ο σχεδιασμός καλύπτει όλη τη χώρα σε επίπεδο αεροδιακομιδών. Το Άκτιο γιατί; Για να καλύψει από τη μια μεριά τα Επτάνησα για τις επείγουσες μεταφορές και τον ορεινό όγκο της Πίνδου, όπου αυξάνει πάρα πολύ η επισκεψιμότητα λόγω των extreme sports τα οποία γίνονται σε αυτόν τον ορεινό όγκο και είναι πολύ πιο γρήγορο να έχεις ένα ελικόπτερο που να πάει απ’ ό,τι να πάει ένα ασθενοφόρο, ακόμη και από κοντινό μέρος, εκεί και ειδικά σε κάποιες πτώσεις κ.λπ.. Αυτός είναι ο σχεδιασμός.

Επίσης, θα συνεχίσουμε να έχουμε και αυτό το οποίο δεν το λέει κανείς, αλλά συνεχίζει και σώζει ζωές από πέρυσι που το κάναμε, μαζί με τον συνάδελφο κ. Τόσκα, τον Υπουργό Προστασίας του Πολίτη, το ελικόπτερο στη Χαλκιδική, που είναι συνέργεια ανάμεσα στην Πυροσβεστική και στο Υπουργείο Υγείας. Πραγματικά έχει σώσει αρκετές ζωές από τα πόδια της Χαλκιδικής, διότι εκεί λόγω της επισκεψιμότητας της Χαλκιδικής μπλοκάρουν οι δρόμοι και κάνουν πολύ μεγάλη την απόσταση για τη Θεσσαλονίκη και η καθυστέρηση που υπάρχει είναι πολύ μεγάλη και φθάνει και τρεις και τέσσερις ώρες. Έχει μεταφέρει και ασθενείς με εμφράγματα από τον δρόμο ή από κάποια απομακρυσμένα σημεία των ποδιών της Χαλκιδικής στη Θεσσαλονίκη και έχουν σωθεί άνθρωποι.

Αυτό γίνεται τα Παρασκευοσαββατοκύριακα και θα κρατηθεί και όλον τον Σεπτέμβριο. Πιθανά κάτι τέτοιο, προοπτικά, αλλά αφού λύσουμε τα άλλα, να αναπτυχθεί και στην Κρήτη, γιατί έχουμε και εκεί τέτοια προβλήματα σε κάποιες τέτοιες περιοχές.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, παρακαλώ ολοκληρώστε. Έχετε και δευτερολογία έτσι κι αλλιώς.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό είναι το σχέδιο. Πρώτα, λοιπόν, θα καλύψουμε τη χώρα με ένα οργανωμένο σύστημα μεταφοράς και θα ενισχύσουμε το κομμάτι της τηλεϊατρικής. Αυτό είναι το μόνο που έχει αρχίσει να δουλεύει. Όλα τα άλλα μπήκαν και αράχνιασαν. Αυτό έγινε. Εμείς θα το ενισχύσουμε. Το ενισχύει η διοικήτρια και οι υποδιοικητές της Β΄ υγειονομικής περιφέρειας. Το κυνηγάνε πάρα πολύ αυτό. Από εκεί και πέρα, θα αξιολογήσουμε και τις υποδομές.

Επίσης, τώρα με τα κίνητρα αρχίζουν και πηγαίνουν και κάποιοι ειδικευμένοι ιατροί σε τέτοια μέρη. Εκεί έχεις να μιλήσεις με έναν συνάδελφο, ο οποίος μπορεί να εκτιμήσει τη βαρύτητα του περιστατικού. Δηλαδή, για παράδειγμα οι αγροτικοί που ήταν…

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, αν θέλετε, ολοκληρώστε, σας παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω με αυτό. Δεν θα δευτερολογήσω, γιατί νομίζω ότι αυτή είναι μια κουβέντα για συνέδριο. Δεν είναι για ερώτηση στη Βουλή.

Θα πω για το περιστατικό που έγινε στη Γαύδο πριν λίγες μέρες. Υπήρχαν δύο αγροτικοί γιατροί πάνω. Ήταν ένα περιστατικό με ένα παιδάκι με σκωληκοειδίτιδα. Αρχίζει εκεί μια συζήτηση για το πώς θα πάει, τι θα κάνει και ότι κινδυνεύει. Είχε πολύ κακό καιρό και δεν μπορούσε να πάει πλωτό μέσο κ.λπ.. Ξεκίνησε από την Παλαιόχωρα και δεν μπόρεσε να πάει.

Λοιπόν, οι γιατροί τού ξεκίνησαν ενδοφλέβια αντιβίωση εκεί και υποχώρησε η συμπτωματολογία του. Και την επόμενη μέρα, ήρθε με το πλοίο της γραμμής, πήγε στο νοσοκομείο και από ό,τι έμαθα τελικά δεν χειρουργήθηκε κιόλας. Είχαν την εμπειρία να το κάνουν.

Κάποια πράγματα δεν γίνονται με ρετσέτες γενικώς ούτε με συστήματα αξιολόγησης ποιότητας -ας πούμε- και λοιπές κουλτούρες. Εδώ γίνεται με το να έχεις ανθρώπους, οι οποίοι να μπορούν και να έχουν τα κότσια να εκτιμήσουν δέκα πράγματα και να έχεις και ένα σύστημα μεταφοράς, το οποίο να μην χρειάζεται τηλεφωνήματα για να κινηθεί, αλλά να λειτουργεί από μόνο του. Γιατί αυτό είχε κτιστεί τα προηγούμενα χρόνια. Λοιπόν, σταματώ εδώ, γιατί είναι πολλά και θα δευτερολογήσω μόνο εάν προκληθώ πολύ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα δευτερολογήσετε. Πιστέψτε με!

**ΠΡΟΕΔΡΕΩΝ (Μάριος Γεωργιάδης):** Κύριε Μπαργιώτα, ζητήσατε δύο λεπτά στη δευτερολογία, γιατί χρησιμοποιήσατε κάποιο από τον χρόνο σας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Θα μου δώσετε λίγο παραπάνω, γιατί ο Υπουργός άνοιξε λίγο το θέμα, αλλά εν πάση περιπτώσει. Η πρώτη διαπίστωση είναι «μελαγχολία». Δεν καταλαβαίνετε καν το αντικείμενο της ερώτησης.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τι λέτε;

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Το έχουμε ξανασυζητήσει. Η κατάρα της Αριστεράς ήταν ο οικονομισμός. Η άποψη που έχετε, επιτρέψτε μου, όχι εσείς προσωπικά, αλλά και εσείς δυστυχώς, είναι αφελής.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι εγώ, αλλά και εγώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Και εσείς. Η εντύπωση ότι ρίχνοντας σε έναν οργανισμό χρήματα, πρόσωπα, μέσα κ.λπ. αυτός θα αρχίσει να λειτουργεί, είναι έως και αφελής. Στην καλύτερη περίπτωση θα αυξήσετε το χάος, αν ο οργανισμός, οι δομές και ο τρόπος λειτουργίας είναι στρεβλά.

Αναφέρω παράδειγμα, για να καταλαβαινόμαστε. Χρόνια πίσω -καμμία σχέση με την κυβέρνησή σας- ήρθε το C-130 από εδώ στη Μύκονο και από τη Μύκονο στη Λάρισα και κατέβηκε ένας ασθενής που ήθελε δύο ράμματα. Εγώ μιλάω γι’ αυτό. Αυτό πρέπει να το προλάβουμε, για να έχουμε το C-130 διαθέσιμο να πάει εκεί που χρειάζεται, που όπως είπατε, χρειάζεται πολλές φορές και πρέπει.

Τώρα το ποιο είναι το επιχειρησιακό σχέδιο κάλυψης όλης της χώρας από το ΕΚΑΒ δεν αφορά την ερώτηση. Ξέρετε πολύ καλά -το έχετε πάρει και εσείς νύχτα, το έχω πάρει και εγώ νύχτα- ότι το περιστατικό όχι δεν έπρεπε να κινηθεί από το «χ» νοσοκομείο προς το τριτοβάθμιο, αλλά θα έπρεπε να έχει αντιμετωπιστεί στο κέντρο υγείας. Αυτό είναι κίνδυνος για τον ασθενή, είναι λεφτά και άγχος για τους συγγενείς και είναι τζάμπα φασαρία για το ΕΚΑΒ.

Αυτό για να σταματήσει, πρέπει να αρχίσουμε να το καταγράφουμε. Δεν υπάρχει χώρα στην Ευρώπη που να κατεβαίνει ο ασθενής από το ασθενοφόρο, από το αεροπλάνο, από το πλωτό μέσο, χωρίς να υπάρχει ένα έγγραφο που να καθορίζει ποιος, πότε, πού και γιατί. Μόνο σε αυτή τη χώρα γίνεται αυτό. Μόνο σε αυτή τη χώρα αφήνει ασθενή το ασθενοφόρο στο ΚΑΤ από την «τάδε» πόλη στην εφημερία, εξαφανίζεται το ασθενοφόρο και δεν σου λέει κανείς ούτε ποιος τον έφερε ούτε από πού ξεκίνησε ούτε ποιο ήταν το ασθενοφόρο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν ισχύει αυτό που λες, ούτε τότε ούτε τώρα.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Αυτές είναι παθολογίες χρόνων. Δεν αφορούν εσάς. Είναι παθολογίες που τις ξέρετε όμως. Για να λυθεί αυτό, για να μπορέσουμε με αυτά τα έρμα τα 12 εκατομμύρια ευρώ, που καλώς κάνατε και δώσατε παραπάνω στο ΕΚΑΒ, να μην καλύπτουμε κερατιάτικα, αλλά να καλύπτουμε πραγματικές ανάγκες.

Άμα δείτε το πινακάκι του Υπουργείου Εθνικής Άμυνας για τις αεροδιακομιδές, το κόστος και ο αριθμός αυξάνεται με τα χρόνια: από επτά εκατομμύρια το 2012 είναι έντεκα εκατομμύρια το 2016 και θα γίνουν δωδεκάμισι το 2017 -γιατί έχει και το πρώτο τρίμηνο του 2017- αν ολοκληρωθεί η προβολή. Μακάρι να μην γίνουν. Και θα τρέχουμε μονίμως πίσω να καλύψουμε ένα κόστος, που ένα μέρος του δεν είναι απαραίτητο.

Να το πάρουμε να το κάνουμε οτιδήποτε άλλο, εκτός από το να το πετάμε σε καύσιμα, σε εργατοώρες και –αν θέλετε- να καταστρέφουμε και τα μέσα το ελληνικού στρατού για πράγματα που δεν χρειάζονται. Για να γίνει αυτό, όλες οι χώρες βορειότερα από δικά μας σύνορα έχουν συστήματα αξιολόγησης που δεν είναι για συνέδρια, αλλά για εφαρμογή στο πεδίο. Ποιος το διακόμισε; Γιατί διακομίζει διαρκώς ο Μπαργιώτας από το «χ» νοσοκομείο στο «ψ»; Γιατί η «χ» κλινική διακομίζει; Δεν έχει ένα εργαλείο; Να της το πάρουμε. Δεν έχει έναν γιατρό; Να τον προσλάβουμε. Αυτό είναι λιγότερο από τα 12 εκατομμύρια. Γι’ αυτό μιλάω.

Θα κλείσω όπως άρχισα: Λυπάμαι γιατί δεν καταλαβαίνετε τι σας λέω. Μακάρι, να είχαμε 15 εκατομμύρια, 17 εκατομμύρια, 18 εκατομμύρια. Οι διακομιδές όμως, ακόμη και αν τις κάνουμε πιο εύκολα και πιο γρήγορα, εξακολουθούν κατ’ αρχάς να αποτελούν μεγάλο κίνδυνο για τους ασθενείς και δευτερευόντως, πολλές φορές είναι και πεταμένα λεφτά. Θα ήταν καλύτερα να μπουν στη Σύρο στο νοσοκομείο, στη Ρόδο στο νοσοκομείο, σε γιατρούς, σε μέσα, και να σταματήσει αυτό το πηγαινέλα. Για να γίνει αυτό, πρέπει να δούμε ποιες διακομιδές γίνονται όταν πρέπει και ποιες γίνονται όταν δεν πρέπει.

**ΠΡΟΕΔΡΕΥΩΝ (Μάριος Γεωργιάδης):** Κύριε Μπαργιώτα, ολοκληρώστε, σας παρακαλώ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Για τον λόγο αυτό, χρειάζεται σύστημα αξιολόγησης. Δεν είναι για συνέδρια, αλλά για εφαρμογή.

**ΠΡΟΕΔΡΕΥΩΝ (Μάριος Γεωργιάδης):** Κύριε Υπουργέ, θέλετε να απαντήσετε;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Προκλήθηκα, κύριε Πρόεδρε.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Τον διαβεβαίωσα από την αρχή ότι θα απαντήσει!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Θεωρώ ότι η αντιληπτική μου ικανότητα είναι υψηλή. Απλώς, είμαστε άλλης φιλοσοφίας και άλλης αντίληψης.

Ακούστε, κύριε Μπαργιώτα, εγώ προτιμώ να δίνω ένα φράγκο παραπάνω για σύστημα διακομιδής από το να μην έχω αεροδιακομιδή, όταν τη χρειάζομαι. Αυτό είναι το πρώτο.

Δεύτερον, η οικονομία δεν είναι μόνο ούτε, κυρίως, το να μην κάνω μια αεροδιακομιδή, αλλά είναι, για παράδειγμα, ότι με το να ανοίξει ο σταθμός στη Σύρο κόπηκε ένα πολύ μεγάλο μέρος της μηχανής των καϊκτζήδων δίπλα από τη Νάξο. Την ξέρετε την ιστορία με τα πλωτά, που φτάσαμε να δίνουμε 2 εκατομμύρια τον χρόνο για διακομιδές, που για μια διαδρομή –ας πούμε- Νάξο-Σίκινο και πάλι Νάξο είναι σαν να πηγαίνουμε κι εγώ δεν ξέρω πού, λες και δουλεύει τάνκερ.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Όλα τα πλωτά ήταν 2 εκατομμύρια για πέντε χρόνια.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με. Μη μου πετάγεστε.

**ΠΡΟΕΔΡΕΥΩΝ (Μάριος Γεωργιάδης):** Μην ανοίγετε διάλογο, σας παρακαλώ πολύ, για να ολοκληρώσουμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεύτερον, άλλο είναι το κόστος του ελικοπτέρου που είχε το ΕΚΑΒ και άλλο είναι το κόστος των ελικοπτέρων που έχει η Πολεμική Αεροπορία.

Τα ελικόπτερα του ΕΚΑΒ αφέθηκαν να σβήσουν. Ανοίγουμε άλλη πληγή τώρα, αλλά δεν θέλω να πω κάτι. Μπορεί να υπάρξουν ανακοινώσεις και αύριο για μια σειρά από πράγματα, που θα είναι πολύ καλές. Να δείτε τι είχαν υπογράψει ως σύμβαση συντήρησης όταν τα αγόρασαν. Διότι όλο το παραμύθι έγινε για να πάρουμε τη μίζα της αγοράς.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Έχετε δίκιο, αλλά τι σχέση έχει αυτό τώρα; Δεν έχει καμία σχέση!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε, κύριε Μπαργιώτα. Σας επαναλαμβάνω: Σύστημα αξιολόγησης θα υπάρξει, όταν θα έχουμε καλύψει με έναν μη αμφισβητήσιμο τρόπο την αναγκαιότητα κάλυψης, χωρικά και χρονικά, του ελλαδικού χώρου σε σύστημα επείγουσας μεταφοράς, το οποίο δεν το έχουμε έτσι όπως θέλουμε τώρα.

Αυτό που λέτε εσείς να κάνουμε πρώτα, αυτό γίνεται, κύριε Μπαργιώτα, από πολλούς γιατρούς και του ΕΚΕΠΥ και το ΕΚΑΒ. Οι γιατροί του Εθνικού Κέντρου Επιχειρήσεως Υγείας, της δεύτερης βαθμίδας, είναι αυτοί που είναι και στο ΕΚΑΒ και χειρίζονται όλες αυτές τις ιστορίες. Αυτοί μπορούν να εκτιμήσουν εάν πρέπει να σηκώσουν ένα ελικόπτερο το βράδυ ή εάν πρέπει να το σηκώσουν το πρωί. Και αυτό γίνεται και τώρα.

Από εκεί και πέρα, καταλαβαίνω ότι κάνετε την ερώτηση για την ερώτηση, διότι επί της πρακτικής αξίας δεν έχει κανένα αποτέλεσμα. Αυτό το οποίο εμείς καταφέραμε ήταν με αυτή τη χρηματοδότηση, η οποία έγινε για πρώτη φορά, απ’ ό,τι αναγνωρίσατε κι εσείς, με τα 12 εκατομμύρια να ξεπληρώσουμε και ένα πολύ μεγάλο κομμάτι του χρέους της Πολεμικής Αεροπορίας, η οποία είχε μείνει χωρίς πληρωμή για δεκαετίες.

Και όταν ολοκληρώσουμε, λοιπόν, το σύστημα των διακομιδών με το σχεδιασμό που είπα, τότε θα πάμε και για το σύστημα αξιολόγησης από τους συναδέλφους που είναι εκεί.

**ΠΡΟΕΔΡΕΥΩΝ (Μάριος Γεωργιάδης):** Ευχαριστώ, κύριε Υπουργέ, όπως και όλους τους συναδέλφους.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Μάριος Γεωργιάδης):** Με τη συναίνεση του Σώματος και ώρα 19.56΄ λύεται η συνεδρίαση για την προσεχή Τετάρτη 6 Σεπτεμβρίου 2017 και ώρα 14.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**